Presiden AS gesa diplomasi tangani krisis Ukraine, ancam sekatan terhadap Rusia

Presiden Amerika Syarikat (AS) Joe Biden berkata pihaknya masih meneruskan rundingan diplomatik antara Rusia dan Barat mengenai Ukraine, serta Rusia bakal berdepan sekatan ketat jika memilih menyerang negara jirannya.

Biden berkata AS serta sekutu dan rakan kongsinya bersedia “terlibat dalam diplomasi dengan Rusia bagi meningkatkan kestabilan dan keselamatan di Eropah secara keseluruhan” namun, andai Rusia memilih menyerang Ukraine, Barat akan “bertindak balas dengan tegas, menurut laporan Bernama.

Beliau bersetuju dengan cadangan kerajaan Rusia meneruskan rundingan diplomatik dan perlu memberi ruang terhadap diplomasi untuk berjaya, katanya lapor Xinhua.

Menerusi panggilan telefon pada Sabtu, Biden memaklumkan Presiden Vladimir Putin bahawa AS bersedia untuk “terus menjalankan diplomasi peringkat tinggi” bagi merundingkan “persefahaman secara bertulis” dengan negara itu.

Presiden AS mendakwa negaranya telah “membentangkan idea kukuh untuk mewujudkan persekitaran aman di Eropah,” merujuk kepada dokumen bertulis yang diserahkan AS kepada Rusia bulan lepas bagi menangani kebimbangan keselamatan Moscow.

Menurut Kremlin, dokumen AS itu telah mengabaikan tuntutan utamanya yang mahu Pertubuhan Perjanjian Atlantik Utara (NATO) tidak menerima ahli baharu, Ukraine kerana boleh mewujudkan ancaman kepada negaranya.

Biden berkata, dalam sesi dialog akan datang dengan Rusia “AS tidak akan mengorbankan prinsip asas” bertujuan mewujudkan keselamatan bersama AS serta sekutu dan rakan kongsinya, penolakan secara tidak langsung terhadap tuntutan Rusia supaya Ukraine tidak dibenarkan menyertai NATO.

Sementara itu, Putin pada Selasa berkata Rusia bersedia berbincang dengan Barat mengenai “beberapa” isu melibatkan pengharaman peluru berpandu ke Eropah serta menyekat latihan ketenteraan di benua itu, tetapi perbincangan perlu diadakan “ia rumit kerana membabitkan pelbagai isu penting kedua-dua pihak.”

Beliau berkata jika Ukraine menjadi sebahagian anggota NATO, ia menjadi ancaman keselamatan utama Rusia.


PRN bakal jadi medan pengundi Melayu nilai kerajaan campuran UMNO-DAP

Sudah pasti pelbagai khabar menjelang Pilihan Raya Negeri (PRN) di Negeri Sembilan, Selangor, Pulau Pinang, Kedah, Kelantan dan Terengganu. Persoalan utama adakah wujud tsunami pengundi Melayu yang akan mencorakkan keputusan sokongan parti bertanding?

PRN kali ini dilihat amat penting kerana ia menentukan pola pengundian Melayu di Semenanjung kerana ini pilihan raya pertama selepas perubahan pola pengundian Melayu dalam beberapa Pilihan Raya Umum (PRU) dan PRN sebelum ini.

Kali ini enam negeri mengadakan PRN penduduk plural iaitu Pulau Pinang yang mana dengan penduduk dan jumlah pengundi hampir sama banyak antara orang Melayu dan Cina.

Di Kelantan dan Terengganu, penduduk serta pengundi Melayu adalah setinggi 95 peratus manakala Kedah, jumlah penduduk dan pengundi Melayu lebih kurang 76 peratus, Negeri Sembilan sebanyak 56 peratus dan Selangor setinggi 61 peratus.

Hakikatnya, orang Melayu akan cuba disedarkan kumpulan politik tertentu bahawa selepas PRU-15, kuasa politik orang Melayu di Semenanjung mula terhakis. Ini kerana kerajaan Persekutuan dipimpin Anwar bergantung hidup politik kepada sokongan bukan Melayu.

Selain itu,  PRN kali ini juga akan menyaksikan parti dan pemimpin Melayu mana akan lebih diyakini. Apakah masyarakat dan pengundi Melayu di Semenanjung percaya kepada Anwar dan PKR atau Datuk Seri Dr Ahmad Zahid Hamidi dan UMNO atau Tan Sri Muhyiddin Yassin dan Bersatu serta Datuk Seri Abdul Hadi Awang dan PAS?

Secara umum, pertandingan PRN kali ini adalah sama rata antara pelbagai parti dan perikatan parti bakal bertanding.

Di negeri majoriti Melayu, isu bangsa masih relevan tetapi mungkin pihak bertanding akan lebih berhati-hati kerana ada kawasan pilihan raya mempunyai pengundi bercampur.

Hakikatnya, rakyat Malaysia mengundi atas pelbagai sebab, namun corak dominan dari pembingkaian dan analisis terhadap pengundian itu adalah kaum. Ini antara lain kerana kempen digerakkan atas garis berkenaan.

Sementara kaum hanya terpapar pada 40 peratus corak pengundian pada 2018, ia lebih berhubung kait dengan pengundian sejak PRN Melaka pada 2021.

Ini antara lain kerana politik identiti kian digunakan untuk menarik pengundi, yang turut berlaku pada PRU-15.

Pengundian di Malaysia tidak seharusnya dilihat menerusi satu dimensi sahaja, walaupun dengan dimensi kaum yang sering dibangkitkan.


Perbelanjaan isi rumah meningkat, rakyat terus terbeban

Pendedahan pakar ekonomi berhubung perbelanjaan penggunaan isi rumah rakyat Malaysia yang mencecah 70 peratus menunjukkan bahawa masalah kos sara hidup semakin kritikal dan meningkat di negara ini.

Bahkan,  tular minggu lalu, saranan pegawai kanan kerajaan yang meminta rakyat kurangkan makan telur berikutan harga bahan penting itu meningkat.

Katanya, jika sebelum ini makan 15 biji, pengguna perlu kurangkan menjadi 10 atau lima biji sahaja.

Kata-kata pegawai berkenaan menjadi perdebatan hangat netizen dan ramai yang mula tertanya-tanya makna saranan tersebut.

Ada yang melontarkan pertanyaan sama ada mereka juga perlu kurangkan makan ayam berikutan harga siling bahan mentah itu naik 50 sen sekilogram.

Malah ada yang seloroh apabila meminta orang ramai menukar gaya masak dengan kukus atau panggang sahaja bagi mengatasi kenaikan harga minyak masak botol antara RM2 hingga RM13 sebotol. Sudahlah minyak peket ibarat pisang goreng panas.

Biarpun pegawai itu mempunyai asas tersendiri berhubung kata-katanya, namun contoh yang diambil tidak boleh diterima.

Dalam pada itu, Ahli Majlis Tindakan Ekonomi (MTE), Tan Sri Dr Noor Azlan Ghazali berkata, perbelanjaan isi rumah juga meningkat merangkumi tiga komponen iaitu keperluan makanan, perumahan serta pengangkutan.

Ujar beliau, golongan berpendapatan rendah (B40) hingga berpendapatan tinggi (T20) menggunakan purata antara 60 hingga 70 peratus daripada perbelanjaan mereka bagi memenuhi tiga perbelanjaan berkenaan.

Situasi tersebut menimbulkan persoalan bagaimana golongan B40 mahu menyediakan peruntukan untuk komponen lain seperti menyimpan untuk pendidikan, kesihatan, simpanan kecemasan dan lain-lain.

Sebelum ini, kerajaan mengumumkan bakal mewartakan gaji minimum RM1,500 yang berkuat kuasa 1 Mei lalu ke atas majikan yang menggajikan lima pekerja atau lebih serta majikan yang menjalankan aktiviti profesional yang dikelaskan di bawah Piawaian Pengelasan Pekerjaan Malaysia (Malaysia Standard Classification of Occupations, MASCO) 2020.

Perkara itu sudah tentu disambut baik oleh rakyat, namun harga barangan keperluan juga mula menunjukkan peningkatan.

Isu kenaikan harga barang terus membelenggu kita semua. Dari soal harga ayam yang tak selesai, kini harga sayur-sayuran dan bahan mentah juga naik.

Ramai yang mendakwa isu kenaikan harga semakin meruncing dan ada laporan mengatakan harga barang keperluan dijangka naik sehingga 60 peratus.

Justeru itu, penyelesaian daripada kerajaan bukan sekadar bantuan semata-mata, malah perlu diteliti dan menyediakan kerangka yang lebih menyeluruh dan berkesan.

Dalam pada itu, Pakar Ekonomi, University College i-CATS, Kuching, Profesor Datuk Dr Shazali Abu Mansor berkata, keadaan tersebut dilihat tidak baik bagi kewangan rakyat Malaysia kerana ia secara tidak langsung menjejaskan perbelanjaan lain seperti pendidikan, riadah dan simpanan.

Menurutnya, perbelanjaan bagi ketiga-tiga perkara itu juga dilihat menyebabkan isi rumah di Malaysia terpaksa mempunyai hutang yang tinggi bagi menampung keperluan lain.

Justeru katanya, bagi menangani keadaan tersebut, kerajaan perlu menilai kembali dasar yang dilaksanakan termasuklah dalam perkara membabitkan pengangkutan.


Kemasukan pesakit di hospital Melaka akibat Covid-19 naik mendadak

Seminggu selepas berlangsungnya kempen Pilihan Raya Negeri (PRN) Melaka pada 8 November lalu, kes kemasukan pesakit Covid-19 di hospital negeri itu naik mendadak sebanyak 57 peratus.

Menurut laporan portal CovidNOW, kadar peningkatan itu kedua tertinggi di negara ini dan dicatatkan ketika kempen PRN masuk minggu kedua.

Melaka kini menjadi tumpuan jentera serta pemimpin utama parti politik yang berkampung untuk pusingan akhir kempen PRN.

Lonjakan itu menjadikan jumlah penggunaan katil hospital kerajaan di Melaka semakin membimbangkan, iaitu pada kadar 77 peratus dengan 24.1 peratus daripadanya bagi kes Covid-19.

Tujuh hari lalu yang juga hari pertama kempen PRN Melaka, jumlah kemasukan harian pesakit COVID-19 mencatatkan 15 kes, namun meningkat kepada 26 kes pada Selasa, disusuli 70 kes (Rabu), 26 kes (Khamis), 31 kes (Jumaat), 32 kes (Sabtu) dan 33 kes semalam.

Selain itu, jumlah kes baharu Covid-19 di negeri bersejarah itu juga mencatat peningkatan tiga peratus sejak tujuh hari lalu, dengan 195 purata kes dalam tempoh seminggu.

Kadar kebolehjangkitan (Rt) Covid-19 di Melaka pula tidak menunjukkan sebarang penurunan dan menghampiri 1.0, apabila mencatatkan 0.97 semalam.

Jumaat lalu, Ketua Pengarah Kesihatan, Tan Sri Dr Noor Hisham Abdullah, dilaporkan berkata, purata Rt di seluruh negara kembali mencatatkan 1.0, sekali gus bererti pola penurunan jumlah kes baharu sejak beberapa minggu lalu sudah terhenti.

“Ini bermakna kes harian semakin mendatar dan kebimbangan kita jika ia kembali meningkat. Orang ramai digesa patuh kepada prosedur operasi standard (SOP) dan kumpulan rentan disaran segera mendapatkan dos penggalak bila janji temu diberi,” katanya.

Isu pelanggaran SOP sepanjang tempoh kempen PRN Melaka antara perkara utama yang timbul sejak Isnin lalu, dengan semua parti politik yang bertanding iaitu Barisan Nasional (BN), Perikatan Nasional (PN) dan Pakatan Harapan (PH) sudah dikenakan kompaun.


Jangkitan baharu melonjak tertinggi hari ini, kes di sembilan negeri naik

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi melonjak ke paras tertinggi sejak pandemik itu melanda negara Mac tahun lalu.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu 24,599 jangkitan baharu dilaporkan di seluruh negara dalam tempoh 24 jam sehingga 12 tengah hari tadi menjadikan kumulatif 1,640,843 kes.

Berdasarkan data dikeluarkan Kementerian Kesihatan (KKM) hari ini, sembilan negeri merekodkan peningkatan dengan kes di Selangor melonjak lagi kepada 6,936 jangkitan berbanding 6,325 kes semalam.

Negeri lain yang mencatatkan peningkatan ialag Sarawak daripada 1,667 kes semalam kepada 2,024 hari ini; Sabah (3,487 hari ini, 3,224 semalam); Pulau Pinang (2,078 hari ini, 1,427 semalam); Perlis (67 hari ini, 44 semalam); Pahang (690 hari ini, 522 semalam); Negeri Sembilan (526 hari ini, 269 semalam); Melaka (515 hari ini, 342 semalam); dan Johor (2,785 hari ini, 1,832 semalam).

Sementara itu Dr Noor Hisham mengingatkan orang ramai tidak berkongsi berita palsu terutama yang disebarkan semula di dalam media sosial.

“Ini adalah berita palsu yang mula disebar pada tahun 2020 dan disebarkan semula sejak akhir-akhir ini. Kami mohon orang ramai tidak kongsi berita palsu ini,” katanya.

Beliau turut memaklumkan 180,000 dos vaksin satu suntikan Cansino telah dihantar ke Sabah.

“Diharapkan vaksin Cansino dapat mempercepatkan san memudahkan liputan vaksinisasi khususnya di kawasan pendalaman dan kumpulan sasar yang telah dikenal pasti,” katanya.


Banjir: Penduduk berhampiran Sungai Golok diminta siap sedia berpindah

Penduduk yang tinggal berhampiran Sungai Golok diminta bersiap sedia untuk berpindah selepas paras sungai sudah melepasi paras bahaya dan dijangka berdepan bencana banjir pada masa terdekat.

Pusat pemindahan sementara juga sudah dibuka di Sekolah Kebangsaan (SK) Tok Deh dan menempatkan 32 mangsa banjir pada hari ini selepas air Sungai Golok melimpah.

Menurut Sekretariat Pengurusan Bencana Pasir Mas, Kapten (PA) Mohd Arif Mohd Zain berkata, enam keluarga terdiri daripada 17 lelaki dan 15 perempuan dipindahkan ke PPS berkenaan selepas air sungai terbabit mencatatkan paras 8.30 meter.

Cuaca di sini panas, namun kita sentiasa membuat pemantauan dari semasa ke semasa.

“Bagaimanapun, enam keluarga di Kampung Lancang tidak berpindah kerana rumah mereka tinggi,” katanya menurut laporan Sinar Harian.

Menurut beliau, selain sentiasa melakukan pemantauan, anggota APM turut mengagihkan kit makanan kepada mangsa yang berada di rumah.

“Oleh kerana air Sungai Golok berada pada paras amaran, penduduk dinasihatkan sentiasa bersedia untuk berpindah sekiranya keadaan memerlukan berbuat demikian,” ujar beliau.


Tiga hari mangsa banjir tidur beralas kotak: Laporan

Mangsa bencana banjir berdepan kesulitan dan terpaksa tidur beralaskan kotak di pusat pemindahan sementara (PPS) di Johor.

Media melaporkan mangsa banjir terpaksa mencari inisiatif sendiri dalam menghadapi kesulitan selepas banjir menenggelamkan rumah mereka sebelum bantuan tiba di PPS.

“Selama tiga hari saya tidur hanya beralaskan kotak,” kata Siti Badariah Ahmad, 63, dipetik laporan BH.

Siti Badariah antara mangsa banjir yang ditempatkan di PPS di Sekolah Kebangsaan (SK) Kota Dalam Ayer Hitam.

Siti Badariah yang berasal dari Kampung Parit Khalid, berkata kekurangan barangan keperluan terutama selimut, seharusnya diatasi secepat mungkin demi keselesaan mangsa banjir.

“Bagi mengelakkan kesejukan, kami sekeluarga terpaksa tidur beralaskan kotak.

“Alhamdulillah, hari ini kami menerima sumbangan selimut disampaikan oleh wakil rakyat.

“Kami amat terharu dengan sumbangan berkenaan dan pada hari ini Jabatan Kebajikan Masyarakat (JKM) juga menyediakan tikar bagi penghuni di PPS ini,” katanya lagi.

Difahamkan, kekurangan di PPS ekoran jumlah mangsa banjir yang meningkat dan kekurangan bekalan keperluan yang tidak dapat dihantar.

Dalam pada itu, media melaporkan keadaan banjir di beberapa negeri bertambah buruk apabila jumlah mangsa yang ditempatkan di pusat pemindahan sementara (PPS) meningkat kepada 38,120 orang malam ini, berbanding 36,191 mangsa, petang tadi.

Menurut laporan Portal InfoBencana Jabatan Kebajikan Masyarakat, jumlah itu membabitkan 34,849 mangsa di Johor, 2,186 mangsa (Pahang), 867 (Negeri Sembilan), 204 (Melaka) dan 14 di Sarawak.


Bantuan makanan lambat dan kurang kualiti di PPS, kata Wee dalam video FB

Rungutan mangsa banjir berhubung bantuan makanan yang lambat dan kurang berkualiti mendapat perhatian bekas Menteri Kabinet, Datuk Seri Wee Ka Siong.

Wee yang juga Ahli Parlimen Ayer Hitam semasa melawat sebuah pusat pemindahan sementara (PPS) di kawasannya kesal dengan layanan diberikan kepada mangsa banjir dan meminta Jabatan Kebajikan Masyarakat (JKM) menambah baik pengurusan.

Menurut Wee, selain mangsa banjir diberikan kuantiti makanan yang sedikit, ada juga di antara mereka menerima nasi mentah.

Tambahnya, makanan yang dihantar juga lewat tiba ke PPS dengan sarapan pagi hanya disediakan selepas jam 11 pagi, manakala ada mangsa banjir yang menikmati makanan tengah hari selepas jam 2 petang.

“Saya terkilan melihat makanan yang dihantar pihak berkuasa. Inilah kualiti sarapan pagi yang dihantar. Orang makan pagi tapi dihantar pukul 11 (pagi).

“Ini pula makanan tengah hari, lauknya begitu sedikit saja. Jadi saya memang kecewa dan saya nampak ini tidak dibuat dengan baik,” katanya dalam rakaman video pendek sambil menunjukkan dua bungkusan mihun goreng dan nasi putih yang bersama seketul ayam berkuah.

Video yang dimuat naik di Facebook Wee petang tadi dirakam ketika dia melawat sebuah sekolah di Taman Kota, Yong Peng.

PPS berkenaan menempatkan kira-kira 375 mangsa banjir daripada 105 keluarga.

Wee yang juga presiden MCA, mendakwa situasi yang sama dihadapi beberapa PPS di Ayer Hitam dan menyebabkan ramai mangsa banjir kelaparan akibat makanan dihantar lewat.

Beliau juga mencadangkan JKM membenarkan gotong royong dilakukan orang ramai untuk memasak makanan mereka sendiri.

“Saya juga mengatakan bahawa jika kontraktor penyedia makanan tidak mampu memikul amanah ini, lebih baik diberikan kepada Jawatankuasa Pembangunan dan Keselamatan Kampung (JPKK) setempat.

“Biarlah mereka bergotong royong memasak dengan menggunakan barangan keperluan yang telah pun saya sediakan untuk kegunaan penduduk,” katanya dalam satu kenyataan di Facebooknya.


PRN Johor: PAS ulangi komitmen kekal bersama Bersatu dalam PN

PAS mengulangi komitmen parti itu untuk terus kekal bersama Bersatu dengan menggunakan logo Perikatan Nasional (PN) bagi menghadapi Pilihan Raya Negeri (PRN) Johor, Mac depan.

Perkara itu dinyatakan sekali lagi oleh Presiden PAS Tan Sri Abdul Hadi Awang ketika ditemui pemberita selepas menyampaikan kuliah mingguan di Masjid Rusila di Marang, hari ini.

Menurutnya, parti itu juga sudah membuat anggaran jumlah kerusi yang mahu ditandinginya pada PRN itu, tetapi masih perlu berbincang lebih lanjut dengan parti komponen PN.

“Insya-Allah, kita akan masuk (bertanding) atas tiket PN.

“Anggaran kerusi sudah ada, tapi kita akan dengar maklum balas PAS Johor dan PAS Pusat akan menilai serta turun ke kawasan yang patut kita bertanding,” katanya

Ahli Parlimen Marang berkata, pengumuman mengenai calon dan jumlah kerusi Dewan Undangan Negeri (DUN) akan ditandingi parti itu bakal dibuat dalam masa terdekat.

Katanya, calon-calon PAS yang akan diketengahkan pada PRN Johor perlu mempunyai ciri-ciri seperti adil, berpengetahuan dan boleh menjalankan tugas dengan baik.

Sebelum ini, Pengerusi PN Tan Sri Muhyiddin Yassin berkata keputusan PAS bertanding di Johor di bawah payung PN dicapai dalam Muzakarah PAS Bersatu akhir Januari lalu.

Muhyiddin berkata PN juga akan memutuskan berhubung pengagihan kerusi untuk parti-parti komponen bertanding pada PRN Johor itu

Kelmarin, Suruhanjaya Pilihan Raya (SPR) menetapkan PRN Johor diadakan pada 12 Mac ini dengan hari mengundi awal pada 8 Mac, manakala penamaan calon pada 26 Februari.

Sultan Johor, Sultan Ibrahim Sultan Iskandar pada 22 Januari lalu berkenan menandatangani watikah pembubaran DUN Johor untuk memberi laluan kepada PRN.


Apa motif Zahid umum PM setuju tubuh RCI?

APA MOTIF ZAHID UMUM PM SETUJU TUBUH RCI?

Zahid Hamidi yang gagal hadir perbicaraan kes mahkamah kerana sakit tulang belakang, tiba-tiba hadir mempengerusikan Mesyuarat MT Umno yang berlangsung selama 3 jam semata-mata untuk gesa kerajaan menubuhkan RCI bagi menyiasat dakwaan campurtangan politik dalam badan kehakiman dan pejabat Peguam Negara.

Belum pun barisan kabinet yang diumumkan oleh PM mengangkat sumpah, Zahid telah menggunakan parti Umno untuk menekan kabinet membuat keputusan bagi kepentingan dirinya.

Dalam satu temubual dengan portal Malaysia Post pada 21 Februari 2020, Zahid mendakwa 47 pertuduhan rasuah terhadap beliau adalah bermotif politik.

Dalam kenyataannya selepas mesyuarat MT Umno, Zahid mengatakan Perdana Menteri yang juga Naib Presiden Umno telah bersetuju untuk menubuhkan RCI. Sekali imbas, Zahid nak mengatakan PM mesti tunduk kepada keputusan MT Umno, yang mana dia adalah pengerusinya.

Walaupun Jajaran Baru yang dikomplot oleh Zahid, Najib dan Anwar gagal dan Ismail Sabri menjadi PM, Zahid cuba buktikan dialah yang berkuasa, bukan Ismail Sabri.

Tidakkah penubuhan RCI ini perlu dibincangkan dulu dalam kabinet? Kabinet Kerajaan PN sebelum ini telah membuat pendirian yang tegas untuk tidak mencampuri urusan mahkamah dalam kes pendakwaan ke atas kumpulan kleptokrat.

Adakah kabinet baru di bawah PM dari parti UMNO mempunyai pendirian yang berbeza?

Jika benar, ke mana perginya janji untuk mempertahankan kebebasan badan kehakiman seperti yang tertera dalam kenyataan bersama PM dan pimpinan parti PH yang kononnya menjadi asas permulaan baru kerjasama politik rentas parti kerajaan Keluarga Malaysia?

Nampaknya belum apa-apa lagi Umno telah kembali semula ke perangai lamanya. Keputusan kerajaan dibuat dalam mesyuarat Umno bukan mesyuarat kabinet.

Sebelum ini, MT Umno banyak membuat keputusan politik untuk menekan Kerajaan PN di bawah pimpinan Tan Sri Muhyiddin. Tetapi oleh kerana Tan Sri Muhyiddin bukan dari parti Umno, keputusan MT Umno tidak mempunyai apa-apa kesan ke atas beliau.

Tan Sri Muhyiddin tegas dengan pendiriannya sehinggalah kumpulan 15 Ahli Parlimen Umno menarik sokongan kepada beliau. Akhirnya Tan Sri Muhyiddin terpaksa meletak jawatan.

Mungkin kerana kali ini PM adalah dari parti Umno, Zahid yang mewakili kumpulan kleptokrat dalam parti itu fikir mereka boleh menggunakan MT Umno untuk memberi tekanan kepada PM. Sebagai Naib Presiden Umno, keputusan MT Umno tentunya mengikat PM.

Apakah nasib Kerajaan Keluarga Malaysia ini jika MT Umno berterusan membuat tekanan demi tekanan ke atas kerajaan semata-mata untuk menyelamatkan kumpulan kleptokrat dalam parti itu?

Umno hanya mempunyai 38 Ahli Parlimen daripada 114 Ahli Parlimen yang menyokong Kerajaan. Tidakkah 76 Ahli Parlimen dari parti-parti lain hanya berpeluk tubuh berdiam diri melihat MT Umno cuba membuat kerosakan?

Mungkinkah Ahli-Ahli Parlimen dari parti-parti lain akan menarik sokongan kepada PM dari parti UMNO jika kerosakan yang cuba dibuat oleh MT Umno semakin jelas nampak di mata rakyat?

Atau kumpulan 15 akan menarik balik sokongan kepada PM jika desakan mereka tidak dipatuhi?

Mungkinkah PM akan bertukar lagi atau pilihanraya diadakan?

Yang pasti tekanan demi tekanan akan dibuat ke atas PM dan kerajaan sehinggalah kumpulan kleptokrat ini bebas.

Kita tunggu dan lihat sahajalah.

Zakaria Hamid
Petaling Jaya

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Jika darurat tidak tamat, PRN Melaka pasti boleh dielakkan

Sebelum ini, ramai mempertikaikan langkah Proklamasi Darurat yang dilaksanakan semasa era kerajaan Perikatan Nasional (PN) dan selepas ia ditamatkan pada 1 Ogos nampaknya lebih banyak implikasi buruk berlaku kepada negara.

Sejak Darurat ditamatkan pada 1 Ogos, desakan pembangkang supaya ordinan-ordinan didalamnya diungkai juga tidak lagi kedengaran semasa sesi Dewan Rakyat baru-baru ini.

Desakan pembangkang supaya diadakan usul undi percaya terhadap Perdana Menteri (PM) juga senyap dan tidak lagi kedengaran, malah sebaliknya jawatan Ketua Pembangkang dinaik taraf dan kini setara dengan jawatan menteri.

Malah selepas darurat ditamatkan, nampaknya yang paling gembira dan suka pasti melibatkan kumpulan kluster mahkamah apabila mula menerima keistimewaan yang diberikan oleh kerajaan pimpinan PM UMNO, Datuk Seri Ismail Sabri Yaakob.

Begitu untung Ismail Sabri apabila tidak langsung dikritik pembangkang walaupun kumpulan kluster mahkamah diberikan keistimewaan sehingga pasport dikembalikan untuk ke luar negara, walhal peminjam tabung pendidikan pun sebelum ini jika tidak membayar pinjaman tidak dibenarkan ke luar negara.

Bayangkan sekiranya keistimewaan atau kelonggaran tersebut diberikan semasa pentadbiran Tan Sri Muhyiddin Yassin, pastinya pembangkang akan menuduh kerajaan cuba campur tangan dalam institusi kehakiman dan perundangan negara.

Bagaimanapun lain ceritanya dibawah kerajaan dominan UMNO, pembangkang nampaknya seakan merestui dan redha dengan segala tindak-tanduk yang diambil kerajaan kini.

Mungkin Memorandum Persefahaman (MoU) yang dimerterai itu juga melibatkan syarat-syarat untuk melepaskan kluster mahkamah sehingga pembangkang kini sanggup menggadaikan prinsip mereka.

Berbalik kepada isu ungkai ordinan darurat, penyandang Kursi Institusi Raja-Raja Melayu Universiti Teknologi Mara (UiTM) Prof Datuk Dr Shamrahayu Ab Aziz menjelaskan sebelum ini:

“Darurat itu memang komitmen kerajaan, tidak mahu menasihati Yang di-Pertuan Agong untuk meneruskan darurat selepas 1 Ogos itu tiada masalah.

“Tetapi ordinan itu boleh beroperasi selepas masa darurat dalam masa enam bulan sekiranya tidak ditarik balik atau diungkaikan oleh Parlimen.”

Ia bermakna, apabila ordinan Darurat itu tidak diungkai ianya masih beroperasi dan boleh diguna pakai selama enam bulan selepas Proklamasi Darurat ditamatkan pada 1 Ogos lalu.

Sebelum ini, kerajaan PN mengumumkan pelaksanaan beberapa ordinan sepanjang tempoh Proklamasi Darurat antaranya Ordinan Darurat (Kuasa-Kuasa Perlu); Ordinan Darurat (Kumpulan Wang Amanah Negara) (pindaan) 2021 dan Ordinan Darurat (Kehadiran Wajib Pesalah-Pesalah) (pindaan) 2021.

Selain itu, Ordinan Darurat (Pencegahan dan Pengawalan Penyakit Berjangkit) (pindaan) 2021 dan Ordinan Darurat (Standard Minimum Perumahan, Penginapan dan Kemudahan Pekerja)(pindaan) 2021, turut dilaksana dalam usaha menbendung penularan Covid-19.

Bagaimanapun, blok pembangkang dan sekumpulan penentang dalam UMNO diketuai Presidennya, Datuk Seri Ahmad Zahid Hamidi mendesak supaya Proklamasi Darurat itu ditamatkan.

Ia juga mengakibatkan tumbangnya kerajaan pimpinan Muhyiddin disebabkan tekanan dan desakan daripada pembangkang bersama kumpulan Zahid.

Untuk rekod, sepanjang Proklamasi Darurat beberapa pilihan raya kecil (PRK) juga ditangguhkan dan tidak diadakan walaupun mengikut perundangannya perlu dilaksanakan mengikut lunas undang-undang Suruhanjaya Pilihan Raya (SPR).

Dalam senario politik Melaka, ia sebaliknya yang berlaku selepas Proklamasi Darurat ditamatkan apabila Pilihan Raya Negeri (PRN) terpaksa diadakan pula.

Jika semasa era PN memerintah, darurat dilaksanakan bagi mengelak rakyat menjadi mangsa kepada kerakusan kuasa orang politik dan terbukti dengan krisis politik Melaka rakyat sekali lagi menjadi mangsa.

Rakyat baharu hendak hidup bernafas semula seperti normal dan mencari rezeki, tiba-tiba sekali lagi terpaksa berdepan kemelut politik yang seakan tiada pengakhirannya.

PRN Melaka tidak akan membantu rakyat mendapat hidup yang lebih selesa dan membawa mereka keluar daripada pandemik Covid-19, malah ia akan membahayakan nyawa mereka dan berisiko dijangkiti virus membunuh tersebut.

Walaupun kadar vaksinasi dewasa sudah hampir mencapai tahap maksimum, ia bukan jaminan kes jangkitan Covid-19 akan menurun, malahan setiap hari masih terdapat ribuan kes baharu direkodkan.

Kes Covid-19 baharu hendak turun tetapi suhu politik negara pula naik, malangnya rakyat dihimpit dan dilibatkan bersama dalam perebutan kuasa orang politik.

Sekurang-kurangnya semasa Proklamasi Darurat diumumkan kerajaan PN, rakyat tidak menjadi mangsa sebegini apabila turut menjadi mangsa diheret dalam permainan orang politik yang tidak habis-habis memikirkan diri sendiri daripada kepentingan awam.


Berjuang selamatkan kucing

Kucing menjadi bahan penganiayaan, penderaan dan pengkhianatan bukan isu baru, lebih-lebih lagi kucing jalanan.

Tidak keterlaluan dikatakan nasib haiwan itu tidak menentu. Kalau tidak mati ditangan manusia, ia mungkin mati dimakan anjing liar atau dilanggar kenderaan.

Presiden Kelab Kucing Malaysia (KKM), Khalid Rashid atau mesra dengan panggilan Pak Khalid antara insan paling bersimpati dan prihatin dengan nasib malang menimpa kucing jalanan.

Katanya, bukan lagi kes terpencil manusia tidak berhati perut yang sanggup mendera kucing malang hingga menyebabkannya cacat, cedera atau mati.

“Hampir setiap hari ada kucing jalanan dipotong ekor, disimbah minyak panas atau air panas. Nasib kucing jalanan tidak menentu malah tidak keterlaluan kalau dikatakan bernasib malang,” katanya kepada Utusan Malaysia.

Kata Khalid, 55, ada kalanya, air matanya mengalir kerana simpati dengan nasib kucing jalanan ini yang dibuang tuannya.

Tambah beliau, tekanan serta masalah dialami segelintir individu sepanjang tempoh pelaksanaan Perintah Kawalan Pergerakan (PKP) tahun lalu, antara punca peningkatan kes pembuangan dan penderaan kucing.

Jika dibandingkan tahun sebelum PKP, jumlah kes kucing diselamatkan lebih tinggi antara tempoh tahun lalu hingga September.

“Ada antara kucing diselamatkan itu turut didera termasuk kejadian kucing yang ditemui dalam keadaan melecur akibat disimbah dengan minyak panas hanya kerana mencuri makanan.

“Kami percaya peningkatan jumlah kucing yang dibuang serta didera sepanjang tempoh PKP mungkin disebabkan tekanan dan permasalahan dialami oleh segelintir individu sehingga mendorong mereka berbuat demikian,” katanya ditemui dalam Projek Give Back To Society di pusat perlindungan KKM di Taman Ukay Bistari baru-baru ini.

Turut hadir Presiden Suara Haiwan Malaysia, Nashriq Ismail Sabri dan petugas Klinik Veterinar Putra Nilai, Dr. Alia Azri.

Pada program itu kira-kira 100 vaksin mencegah penyakit disediakan kepada lebih 100 kucing di pusat perlindungan itu yang ditaja oleh Klinik Veterinar Putra Nilai.
Bagaimanapun hanya kucing sihat boleh diberikan suntikan vaksin berkenaan.

Menurut Khalid, pihaknya masih meneruskan program menyelamatkan kucing jalanan di sembilan pengurusan pusat jagaan kucing berkenaan.

Pusat berkenaan terletak di Kuala Lumpur, Ampang, Kajang, Bangi, Johor, Melaka dan Pulau Pinang. Ia turut dipantau Kementerian Kesihatan Malaysia (KKM).

Namun pusat itu tidak akan menjaga haiwan berkenaan selama-lamanya sebaliknya kucing diselamatkan akan dibela dan dirawat sehingga pulih.

Hanya selepas pulih ia akan diserah kepada keluarga angkat.

“Alhamdulillah, setiap kali program dijalankan, sekurang-kurangnya 30 kucing akan diambil dan dipelihara oleh keluarga angkat,” katanya yang menjelaskan kucing jalanan biasanya dalam kalangan kucing rumah dan kucing kampung.

Katanya, tiada bayaran dikenakan untuk keluarga angkat kucing, sebaliknya, keluarga berkenaan digalakkan menderma makanan kucing atau rawatan kucing kepada kelab berkenaan.

“Kami di Kelab Kucing Malaysia tidak menggalakkan orang ramai menderma dalam bentuk wang tunai. Sebaliknya lebih baik menderma makanan kucing selain rawatan untuk haiwan ini,” katanya yang menjelaskan pusat berkenaan amat mengalu-alukan mana-mana organisasi yang mahu menjadikan pusat jagaan ini sebagai rumah angkat mereka.

Bercerita tentang minatnya membela kucing, Khalid memberitahu, sejak sekolah memang dia suka bela kutip kucing jalanan lalu di bawa balik ke rumah.

“Dulu saya pantang melihat kucing yang terbiar di tepi jalan. Saya akan ambil dan bawa balik, bersihkan dan beri makan.

“Saya gembira melihat mereka bersih dan berselera makan. Lama-kelamaan saya tidak sedar tabiat itu sudah sebati dalam diri hingga kini,” kata ayah kepada dua orang anak ini.

Tambah Khalid, tidak semua orang suka kucing.

Kadangkala ada orang berjumpa haiwan ini dalam keadaan yang cedera parah tetapi takut untuk menyelamatkannya disebabkan berpenyakit, dijangkiti virus, berbau busuk dan kotor.

“Biarlah saya mengambil tanggungjawab itu supaya kesengsaraan mereka dapat dikurangkan. Saya sanggup berkorban apa saja asalkan nyawa mereka dapat diselamatkan,” katanya.

Cerita Khalid, pada peringkat awal keluarganya tidak suka dia membawa balik kucing jalanan namun lama-kelamaan keluarganya menyokong dan mulai sayangkan kucing-kucing tersebut.

“Dulu keluarga pelik melihat saya membawa balik kucing jalanan. Mereka tidaklah marah tetapi tidak suka dengan tindakan saya itu. Tetapi selepas melihat perubahan kucing jalanan yang manja, keluarga semakin sayang kucing-kucing tersebut.

“Akhirnya, kami sama-sama menjaga kucing-kucing ini,” ujarnya.

PBT dicadang wujudkan taman untuk kucing
Pihak berkuasa tempatan (PBT) dicadangkan menubuhkan taman kucing agar lokasi tumpuan awam bebas daripada gangguan kucing jalanan.

Khalid berkata melalui penubuhan taman kucing ini, haiwan tersebut boleh dijaga dengan baik terutama dari segi pemberian vitamin dan penjagaan kebersihan harian.

“Setakat ini ada lebih 5,000 kucing jalanan di Lembah Klang diselamatkan sejak pelaksanaan PKP, Mac 2020.

“Daripada jumlah itu, lebih 2,000 ekor kucing dijadikan anak angkat kepada pencinta haiwan, manakala selebihnya ditempatkan di pusat perlindungan,” katanya yang mempunyai impian membuka muzium kucing.


Anwar tiada integriti, PH tak layak wakili rakyat: Ingatan buat pengundi

Pemimpin Pakatan Harapan (PH), terutama Datuk Seri Anwar Ibrahim, sudah kehilangan kata-kata untuk meyakinkan rakyat mengenai kebolehan dan keupayaan mereka untuk mentadbir negara dan menangani masalah ekonomi yang dihadapi.

Sebab itu sekarang ini mereka membuat pelbagai tuduhan dan dakwaan tanpa bukti, yang merupakan satu penipuan, kata Pengerusi Perikatan Nasional Tan Sri Muhyiddin Yassin.

“Sejak akhir-akhir ini terdengar pelbagai dakwaan yang dibuat PH. Pengerusinya Datuk Seri Anwar Ibrahim muncul dengan dakwaan itu dan ini. Beliau mendakwa Perikatan Nasional sebagai parti paling kaya.

“Jika betul apa yang didakwa mana buktinya? Saya cabar Anwar kemukakan bukti dan penyata. Jangan cakap sahaja. Jika tak ada bukti maknanya hal itu tidak betul. Anwar menipu dan tidak boleh dipercayai!,” katanya sambil menegaskan pemimpin seperti itu tidak mempunyai integriti dan tidak layak mewakili rakyat.

Muhyiddin yang juga Presiden Bersatu berkata Anwar juga mendakwa wujud rundingan antara Perikatan Nasional dan Barisan Nasional (BN) untuk menubuh kerajaan.

“Sekali lagi saya tegaskan mana buktinya? Ternyata segala dakwaan Anwar ini hanyalah tuduhan semata-mata tanpa bukti kukuh.

“Dia kehilangan hujah untuk meneruskan kempen (PH). Pemimpin sebegini tiada integriti dan tidak layak mewakili rakyat,” kata Muhyiddin dalam kenyataan hari ini.

Sehubungan itu, beliau meminta rakyat membuat penilaian semasak-masaknya untuk memilih pemimpin dengan melihat kembali sejarah PH dan Anwar.

Sebaliknya, kata Muhyiddin pemimpin Perikatan Nasional tidak pernah terlibat dengan rasuah dan salah laku moral dan beliau berjanji akan menunaikan semua tawaran yang termaktub dalam manifesto PN BEST.

“Berikan mandat anda kepada Perikatan Nasional untuk meneruskan perjuangan yang belum selesai. PN terbukti berjaya mengurus negara. Khidmat terbaik yang akan kita sediakan termasuk tawaran pengeluaran KWSP dan moratorium bersasar.

“Sumbangan RM1,000 untuk belia melanjutkan pelajaran ke universiti dan diskaun 25 peratus bayaran balik wang PTPTN. Tawaran satu juta peluang pekerjaan berpendapatan tinggi dan melancarkan MyPrihatin yang memberi bantuan segera kepada rakyat miskin.

“Semua janji ini antara yang termaktub dalam Tawaran PN BEST adalah bersifat realistik. Bulatkan tekad anda terus menyokong Perikatan Nasional, parti terbaik, stabil, telus dan amanah serta menjaga kemakmuran rakyat berbilang kaum dan keturunan,” katanya.


Paras air sembilan sungai di lima negeri melebihi tahap bahaya

Jabatan Pengairan dan Saliran (JPS) melaporkan sehingga jam 8 pagi ini, empat sungai di Pahang mencatat paras melebihi tahap bahaya, dengan dua daripadanya menunjukkan trend menaik.

Statistik laman publicinfobanjir menunjukkan Sungai Bera di Jambatan Sungai Bera mencatat 26.42 meter (m) melebihi tahap bahaya 26m pada jam 8 pagi tadi, dengan trend menaik.

Sungai-sungai lain ialah Sungai Pahang di Kuala Sungai Chini, Pekan (16.44m – menaik); Sungai Serting di Jambatan Padang Gudang, Bera (32.01m – menurun); dan Rumah Pam Tahang Tua, Pekan (10.55m – menurun).

Paras air sungai di tiga lokasi lain pula telah melebihi tahap amaran, manakala lapan lokasi lagi melebihi tahap waspada dengan sesetengahnya menunjukkan trend menaik.

Di Johor, bacaan air di dua sungai iaitu Sungai Muar di Kampung Awat, Segamat telah melebihi tahap bahaya dengan paras air mencecah 20.82m, dan Sungai Tangkak di Kampung Seri Makmur, tangkak (4.06m). Kedua-duanya menunjukkan trend menurun.

Empat lokasi sungai di Johor pula melebihi tahap amaran; dan lima lokasi lagi melebihi tahap waspada.

Manakala masing-masing satu sungai di Selangor, Melaka dan Sabah juga mencatat paras air melebihi tahap bahaya.

Sungai Bernam di Rimba KDR, Sabak Bernam, Selangor merekodkan paras air 3.63m dan menunjukkan trend menaik; manakala Sungai Melaka di Batu Hampar, Melaka Tengah pula mencatat 2.25m (menurun); dan Sungai Padas di Beauford JPS mencatat 8.81m (tiada perubahan).

Sementara itu, empat sungai di Sarawak, Kelantan, Negeri Sembilan dan Terengganu mencatat paras melebihi tahap waspada dengan paras air di Sungai Nerus di Kampung Bukit, Setiu, mencatat trend menaik.


Pemimpin UMNO tak percaya dakwaan Rafizi sokongan Melayu jatuh

Beberapa pemimpin UMNO nampaknya tidak mempercayai dan meragui dengan dakwaan Timbalan Presiden PKR, Rafizi Ramli kononnya sokongan orang Melayu terhadap parti itu jatuh teruk.

Malah, UMNO menyifatkan kenyataan Rafizi tersebut sebagai retorik dan sekiranya benar kajian tersebut benar sepatutnya pembangkang patut lebih gembira serta bersedian untuk berdepan pilihan raya umum ke-15 (PRU-15) walaupun diadakan semasa musim tengkujuh.

“Kalau (sokongan Melayu) menjunam kan bagus untuk mereka (PH),” kata Naib Presiden UMNO, Datuk Seri Khaled Nordin dipetik laporan FMT.

Nampaknya pemimpin UMNO sama sekali yakin sokongan orang Melayu masih memihak kepada mereka dan tetap dengan pendirian agar PRU-15 perlu diadakan segera.

Selain itu, seorang lagi pemimpin parti yang juga Ahli Majlis Tertinggi (MT), Datuk Seri Md Alwi Che Ahmad menganggap kenyataan Rafizi menunjukkan PH sebenarnya takut menghadapi gelombang penolakan Melayu.

Katanya, sepatutnya Rafizi setuju PRU awal jika yakin orang Melayu menolak UMNO, bukan memberi pelbagai alasan.

“Jadi, bagi saya sebelum tuduh apa-apa, lebih baik semak kesahihan kemenangan beliau sebagai timbalan presiden PKR dulu sebelum cakap pasal parti lain, dia nak tutup isu forensik audit pemilihan PKR yang sedang disiasat tapi pusing cerita serang UMNO,” katanya lagi.

Terdahulu, Rafizi mendakwa sokongan orang Melayu terhadap UMNO merosot teruk selepas Datuk Seri Najib Razak masuk penjara dan sejak terpecah isu kapal tidak siap baru-baru ini, menurut kajian dilakukan pengkaji parti tersebut.

“Selepas LCS (skandal Kapal Tempur Pesisir), selepas cerita macam-macam Najib buat hal, merpati mahu terbanglah… Saya tengok, saya pun tak percaya.

“Saya maklumkan kepada Majlis Pimpinan Pusat PKR, hari Khamis lepas, saya kata ‘sometimes this is too good to be true’ sebab saya dah buat survey sokongan rakyat ini daripada Jun 2016… Dah enam tahun saya tengok tiap-tiap bulan macam mana peralihan undi rakyat saya boleh beritahu kawan-kawan dekat Sungai Ara yang menonton di seluruh Malaysia.

“Saya tidak pernah tengok macam mana sokongan kepada satu parti jatuh merudum macam itu dalam satu bulan daripada 27 peratus sokongan Melayu kepada UMNO awal bulan Ogos, selepas Najib masuk penjara, selepas skandal LCS daripada 27 peratus jatuh kepada hanya 18 peratus itu maksudnya sembilan peratus jatuh,” kata Rafizi semasa ceramah atas traknya semalam.

Menurut Rafizi, kajian tersebut dijalankan melibatkan 2,500 sampel daripada tinjauan secara rawak melibatkan orang ramai yang dijalankan pada Ogos dan September baru-baru ini.


Bagasi hitam, merah keluar masuk dari aras pejabat Hasanah

Beberapa pegawai tadbir dan diplomatik (PTD) Bahagian Penyelidikan Jabatan Perdana Menteri (JPM), dilihat menarik beberapa bagasi pelbagai saiz berwarna hitam dan merah keluar masuk, dari aras yang menempatkan pejabat bekas Ketua Pengarah Organisasi Perisikan Luar Malaysia (MEIO), Datuk Hasanah Ab Hamid dan timbalan-timbalannya.

Ini berdasarkan beberapa rakaman kamera litar tertutup (CCTV) daripada 163 fail rakaman CCTV yang ditayangkan hampir satu jam di Mahkamah Tinggi Kuala Lumpur hari ini, pada perbicaraan kes pecah amanah AS$12.1 juta (RM50.4 juta) yang dihadapi Hasanah, yang ketika itu menjawat jawatan sebagai Ketua Pengarah Penyelidikan JPM.

Dalam prosiding itu, Timbalan Pendakwa Raya (TPR) Ahmad Farid Ahmad Kamal mengemukakan rakaman CCTV, ketika pemeriksaan utama terhadap Pegawai Siasatan di Bahagian Forensik Teknologi Ibu Pejabat SPRM, Badri Azni, 37.

Memetik laporan Bernama, rakaman itu menunjukkan beberapa lelaki menarik keluar dan masuk beberapa bagasi melalui lif di aras satu, aras tujuh, dan anjung kereta, Blok B4, JPM pada 30 Apr dan 9 Mei 2018.

Bagaimanapun, mahkamah tidak diberitahu mengenai kandungan bagasi-bagasi berkenaan.

Ketika disoal balas peguam Muhammad Ashraff Mohd Diah yang mewakili Hasanah, adakah tertuduh (Hasanah) dilihat dalam ratusan fail rakaman yang ditunjukkan di mahkamah hari ini, Badri, yang merupakan saksi pendakwaan kelapan itu menjawab:
“Tiada”.

Sementara itu, bekas polis bantuan JPM Norrashid Mahmud, 59, berkata berdasarkan rakaman-rakaman tersebut, beliau mengenali semua individu yang dipaparkan menerusi rakaman CCTV berkenaan.

“Mereka adalah PTD di Blok 4, JPM (Bahagian Penyelidikan),” katanya ketika ditanya soalan tambahan semasa pemeriksaan utama oleh TPR Mohd Fairuz Johari, pada hari keenam perbicaraan kes tersebut.

Ketika membacakan penyataan saksinya, Norrashid yang juga saksi pendakwaan kesembilan berkata, beliau mengenali semua pegawai serta kakitangan di bahagian berkenaan, kerana telah bertugas lebih 20 tahun sebelum bersara pada 20 Okt tahun lepas.

Pada 25 Okt 2018, Hasanah, 64, mengaku tidak bersalah atas pertuduhan sebagai seorang penjawat awam iaitu Ketua Pengarah Penyelidikan Jabatan Perdana Menteri, melakukan pecah amanah wang berjumlah US$12.1 juta (RM50.4 juta) milik kerajaan Malaysia.

Beliau didakwa melakukan kesalahan itu di pejabat Ketua Pengarah, Bahagian Penyelidikan, Jabatan Perdana Menteri (JPM), Kompleks JPM, Pusat Pentadbiran Kerajaan Persekutuan di Putrajaya, antara 30 April hingga 9 Mei 2018, mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda jika sabit kesalahan.

Perbicaraan di hadapan Hakim Datuk Ahmad Shahrir Mohd Salleh bersambung pada 12 April ini (Isnin).

Namun pihak media dan orang awam tidak dibenarkan berada di dalam mahkamah pada 12 hingga 16 April bagi mendengar keterangan 11 saksi pendakwaan yang dijalankan secara tertutup, kerana ia melibatkan isu keselamatan negara.


Lebih baik PM bubar Parlimen, tempoh penggal hampir tamat: MT UMNO

Pembubaran Parlimen adalah langkah terbaik yang boleh diambil Perdana Menteri bagi memberi laluan pilihan raya umum ke-15 (PRU-15) diadakan, kata Datuk Seri Mohd. Sharkar Shamsudin.

Cadangan itu disuarakan Sharkar yang juga Ahli Majlis Tertinggi (MT) UMNO kepada Datuk Seri Ismail Sabri Yaakob supaya tidak berterusan rasa tertekan dengan permintaan supaya menunaikan janjinya dengan Perikatan Nasional (PN) yang tidak tertunai lagi sekarang.

“Jika kerajaan tetap membuat keputusan melantik seorang Timbalan Perdana Menteri (TPM), rakyat akan berasa bahawa ia adalah satu pembaziran yang tidak perlu.

“Tambahan, hangat diperkata ketika ini pembubaran Parlimen semakin hampir dan jika benar, maka tidak perlulah lantikan TPM.

“Jika desakan terus berlaku, PM, Datuk Seri Ismail Sabri Yaakob sewajarnya memohon kepada Yang di-Pertuan Agong untuk membubarkan Parlimen memandangkan tempoh penggalnya hampir tamat tahun depan,” katanya dalam kenyataan hari ini.

Gesaan itu disuarakan menjelang Mesyuarat MT UMNO yang akan berlangsung esok.

Ismail Sabri ketika ini berdepan dengan tuntutan janjinya yang tidak ditunaikan selepas terdedah wujudnya perjanjian dengan Bersatu dan PAS sebelum ini.

Pada 28 Julai lalu, Perikatan Nasional (PN) melahirkan rasa kecewa dengan tindakan Perdana Menteri yang dikatakan tidak bersungguh-sungguh memenuhi ‘terma-terma penting’ perjanjian beliau dengan parti tersebut.

Justeru, Setiausaha Agung PN, Datuk Seri Hamzah Zainuddin dilaporkan berkata, PN akan menghantar delegasi bertemu PM bagi membincangkan pelaksanaan terma-terma perjanjian tersebut.

Hamzah tidak menjelaskan apakah terma-terma perjanjian yang diputuskan itu, namun dipercayai, antara terma perjanjian itu termasuk isu pelantikan jawatan Timbalan Perdana Menteri.

Mengulas lanjut, Sharkar berkata, pelantikan TPM hanya menambah jumlah anggota Kabinet yang sedia besar ketika ini.

“Isu ini tidak perlu pun dibangkitkan dalam keadaan rakyat yang terus tertekan. Kelangsungan rakyat lebih utama berbanding ahli politik.

“Daripada terus bergaduh soal jawatan Kabinet, lebih baik serah kembali mandat kepada rakyat,” katanya lagi.

Dalam perkembangan lain, Hamzah mengesahkan akan bertemu dengan Ismail Sabri esok bagi membincangkan terma perjanjian yang dimerterai sebelum ini.


Siasatan kapal tak siap di peringkat akhir, kata SPRM

Susulan pendedahan skandal kapal tempur pesisir pantai (LCS) bernilai RM9 bilion, Suruhanjaya Pencegahan Rasuah Malaysia (SPRM) mengumumkan siasatan kini sudah di peringkat akhir dan individu bertanggungjawab akan dibawa ke muka pengadilan.

Ketua Pesuruhjayanya, Tan Sri Azam Baki berkata kertas siasatan sudah dirujuk ke Jabatan Peguam Negara (AGC) dan pengumuman berhubung skandal kapal tersebut akan dibuat pada masa terdekat.

“Siasatan kini di peringkat akhir dan akan umumkan (hasil siasatan) bila sampai masanya, dalam tempoh terdekat.

“Ini kerana kita perlu berbincang dengan AGC dan sebagainya, baharulah kita boleh buat kenyataan (secara rasmi) kerana kenyataan berhubung kes ini adalah sensitif,” katanya dipetik laporan media hari ini.

Azam bagaimanapun engggan mengulas lanjut mengenai keputusan AGC berhubung perkara itu.

Mengulas lanjut, Azam berkata, pihaknya tidak akan membuat sebarang kenyataan berhubung hasil siasatan kerana perlu menjaga sensitiviti hal berkaitan siasatan dan kerahsiaan kes ini.

“Hal ini bukan sahaja membabitkan SPRM, malah ia juga membabitkan AGC dan sebagainya, itu semua perlu diambil kira,” katanya.

Mengenai tuduhan SPRM tidak melakukan siasatan dan melambatkan siasatan kes itu, Azam menjelaskan, siasatan sudah pun dijalankan dan kini siasatan berada di peringkat akhir.

“Adakalanya saya tidak berada di posisi yang membolehkan saya memberitahu perkara yang semua orang perlu tahu,” katanya.

Terdahulu, pelbagai pihak mendesak SPRM supaya menyelesaikan segera siasatan berhubung kepincangan projek pembinaan enam kapal tempur LCS susulan laporan PAC yang dibentangkan pada Khamis lalu.

Dalam laporan yang dibentangkan itu, PAC menyenaraikan sembilan rumusan sebagai punca kepincangan projek pembinaan kapal berkenaan, antaranya kerajaan sudah membayar RM6.083 bilion kepada Boustead Naval Shipyard Sdn Bhd (BNS) bagi projek runding terus itu, namun tiada kapal diterima, setakat ini.

Memetik kenyataan Pengerusi PAC, Wong Kah Woh, melalui prosiding dijalankan, projek LCS 1 disahkan siap tidak sampai 44 peratus dan upacara penamaan serta pelancarannya seperti dinyatakan saksi hanya memberi persepsi kepada umum bahawa kapal itu sudah siap.


Tiada sambutan di DUN Hulu Kelang, calon PH bawa Lokman bantu kempen ceramah

Datuk Lokman Adam dibawa calon Pakatan Harapan (PH), Juwairiya Zulkifli untuk membantunya dalam kempen ceramah di kerusi Dewan Undangan Negeri (DUN) Hulu Kelang.

Juwairiya yang dianggap calon luar diletak PH untuk bertanding di Hulu Kelang, malah sambutan penduduk terhadapnya agak kurang mendapat sambutan dan Lokman malam tadi dibawa untuk berceramah bersama-samanya.

Dalam tinjauan Agenda Daily semasa program Juwairiya semasa di ceramah berkelompok secara kecil-kecilan mendapati penduduk setempat tidak memberi sambutan yang menggalakkan berbanding sambutan diberikan kepada Datuk Seri Azmin Ali yang dianggap anak tempatan di kawasan tersebut.

Untuk rekod, Juwairiya sebelum ini bertanding di Bukit Melawati tetapi kali ini diletak sebagai calon DUN Hulu Kelang untuk melawan bekas Menteri Besar Selangor itu.

Malah, penduduk tempatan semasa menghadiri program ceramah berkelompok memberi cadangan kepada Juwairiya untuk mencari jalan membawa Datuk Seri Anwar Ibrahim turun ke Hulu Kelang bagi menunaikan solat dan pada masa sama membantu kempennya di Hulu Kelang.

Lokman turun ke Hulu Kelang malam tadi sepentas untuk menyampaikan ceramah bersama dua lagi penceramah PH untuk membantu Juwairiya.

Untuk rekod, Lokman sebelum ini semasa kempen Pilihan Raya Umum Ke-15 (PRU-15) lalu antara yang paling lantang membidas Anwar dan PH, malah dalam ceramahnya banyak membuat pendedahan berhubung aktiviti luar tabii pemimpin utama PH itu.

Bagaimanapun, berbeza dengan pihak lawan lain yang sering mengkritik berhubung aktiviti luar tabii, Lokman tidak pernah disaman Anwar sehingga hari ini.

Malah, Anwar melantik Lokman menjadi Ketua Pengarah Media kerajaan campuran yang menggepalai tentera siber dalam melawan Perikatan Nasional (PN).

Jika sebelum ini Lokman sering membidas PH dan Anwar, senario berbeza sebaliknya kini berlaku apabila berada sepentas dengan PH dengan serangan dihalakan banyak terhadap Pengerusi PN, Tan Sri Muhyiddin Yassin.

Semasa ceramah di Taman Melawati bersama Juwairiya malam tadi, Lokman juga membidas Azmin yang bertanding di DUN Hulu Kelang dengan pelbagai tuduhan dan kecaman.

Malah, Lokman juga dilihat sudah tidak bersuara dalam memperjuangkan nasib Datuk Seri Najib Razak sejak diberikan jawatan dalam kerajaan campuran PH-UMNO ketika ini.

Walhal, Lokman antara individu yang lantang dalam bercakap berhubung ketakadilan terhadap Najib yang kini sedang menjalani hukuman penjara.

Kerusi DUN Hulu Kelang sebelum ini disandang wakil daripada Parti Amanah, Saari Sungib tetapi pada Pilihan Raya Negeri (PRN) kali ini kerusi tersebut ditandingi PKR.

Sepatutnya kerusi DUN Hulu Kelang ditandingi wakil Parti Amanah dan dikatakan pada awalnya anak Saari, Anfaal yang juga Naib Ketua Wanita Amanah bertanding di situ bagi menggantikan tempat bapanya.

Bagaimanapun pada saat akhir, PH mengumumkan kerusi DUN Hulu Kelang akan ditandingi Juwairiya yang bukan berasal di situ dan dianggap bukan calon anak tempatan.

Kerusi DUN Hulu Kelang menyaksikan pertandingan satu lawan satu di antara Azmin (PN) dan Juwairiya (PH).


Tiada bas bawa penyokong Najib di mahkamah

Bayang penyokong Datuk Seri Najib Razak tidak kelihatan di perkarangan istana Kehakiman pagi ini seperti kebiasaan sebelum ini.

Mahkamah Rayuan hari ini membuat keputusan bersabit permohonan rayuan Najib dalam kes SRC International Sdn Bhd.

Tiada bas atau kenderaan membawa penyokong Najib ke mahkamah, sebaliknya hanya dipenuhi media tempatan dan asing.

Walaupun tiada penyokong yang hadir memberikan sokongan, perkarangan mahkamah pada kedua belah pintu masuk tetap dikawal ketat oleh pengawal keselamatan dan polis bantuan mahkamah.

Hampir 100 wartawan dan jurugambar media tempatan dan asing dibenarkan mengikuti prosiding yang dijalankan secara hibrid.

Pasukan pendakwaan dan panel tiga hakim Mahkamah Rayuan akan menghadiri prosiding secara fizikal manakala Najib dan pasukan peguamnya menyertai prosiding melalui aplikasi Zoom daripada rumah masing-masing.

Ia berikutan mereka tidak dibenarkan berada di mahkamah kerana status MySejahtera bertukar kuning berikutan salah seorang peguam disahkan positif Covid-19.

Selepas tujuh bulan mendengar rayuan Najib yang mengemukakan 307 alasan kenapa dirinya tidak patut didapati bersalah terhadap kesemua tujuh tuduhan, panel tiga hakim Mahkamah Rayuan dipengerusikan Hakim Datuk Abdul Karim Abdul Jalil, bersama-sama Datuk Has Zanah Mehat dan Datuk Vazeer Alam Mydin Meera memberikan keputusan mereka.

Dalam keputusan pagi ini, Najib kekal didapati bersalah bersabit kes pertuduhan penyelewengan dana RM42 juta milik SRCInternational Sdn. Bhd. selepas rayuannya ditolak pagi ini.

Panel tiga Hakim membuat keputusan menolak rayuan bekas Perdana Menteri itu selepas mendapati permohonan Ahli Parlimen Pekan itu tidak mempunyai merit.

Mahkamah turut mengekalkan hukuman penjara 12 tahun dan denda RM210 juta yang dikenakan terhadap Najib sebelum ini atas alasan hukuman yang dikenakan adalah wajar dan bersesuaian.


Dua penjenayah maut berbalas tembak dengan polis di Kuala Terengganu

Dua lelaki yang disyaki terlibat dalam kes dadah dan jenayah, terbunuh dalam kejadian tembak-menembak dengan pihak polis di Kampung Simpang Tokku, di Kuala Terengganu, pagi tadi.

Timbalan Ketua Polis Terengganu SAC Wan Rukman Wan Hassan berkata dalam insiden kira-kira 11.30 pagi tadi, kedua-dua lelaki itu yang menaiki kereta Honda Civic kuning, melarikan diri ketika ditahan pasukan polis daripada Jabatan Siasatan Jenayah Ibu Pejabat Polis Kontinjen Terengganu dan JSJ Bukit Aman yang sedang melakukan rondaan Ops Kesan.

“Apabila pihak polis meminta suspek memberhentikan kenderaan, suspek telah melarikan diri dengan kenderaan tersebut.

“Apabila sampai di satu kawasan daripada Wakaf Beruas ke Persimpangan Tok Ku, polis berjaya menghalang mereka dan secara tiba-tiba, salah seorang daripada mereka melepaskan satu das tembakan ke arah polis,” katanya ketika ditemui pemberita di lokasi kejadian hari ini.

Wan Rukman berkata susulan itu pihaknya terpaksa membalas tembakan ke arah kedua-dua lelaki berkenaan, sebelum seorang daripada mereka melarikan diri dan bersembunyi di sebuah rumah kosong berhampiran, lapor Bernama.

Katanya, suspek yang melarikan diri itu berjaya dikepung, namun dia enggan menyerah diri menyebabkan polis mengambil tindakan memasuki rumah tersebut.

“Semasa di dalam rumah, suspek telah melepaskan satu das tembakan. Nasib baik terkena penghadang atau shield yang dibawa polis dan di situlah berlaku satu lagi kejadian tembak-menembak antara polis dan suspek,” katanya.

Wan Rukman berkata lelaki itu terbunuh di dalam rumah tersebut manakala seorang lagi rakannya maut dalam kenderaan dinaikinya.

Beliau berkata kedua-dua suspek dipercayai warga tempatan dan maklumat lanjut mengenai mereka masih disiasat.

Katanya, tiada anggota polis mengalami kecederaan dalam insiden tersebut.


Kaedah peruntukan tambahan kerajaan negeri ditambah baik: MoF

Empat penambahbaikan dilaksanakan kerajaan berhubung peruntukan dan sokongan disalurkan kepada kerajaan negeri bagi 2021 agar dapat merancakkan aktiviti pembangunan di semua negeri seluruh negara, kata Kementerian Kewangan (MoF).

MoF menjelaskan ia termasuk penambahan peruntukan berjumlah RM50 juta kepada RM400 juta di bawah Pemberian Berdasarkan Tahap Pembangunan Ekonomi, Infrastruktur dan Kesejahteraan Hidup (Pemberian TAHAP) kepada semua kerajaan negeri.

“Peningkatan peruntukan ini bertujuan membiayai aktiviti Pindahan Fiskal Ekologi sebagai insentif tambahan kepada kerajaan untuk menjamin kelestarian biodiversiti negara,” kata MoF dalam satu kenyataan hari ini.

Penambahbaikan tersebut diumumkan melalui mesyuarat Majlis Kewangan Negara yang diadakan secara maya pada Khamis dengan dipengerusikan oleh Perdana Menteri Tan Sri Muhyiddin Yassin dan dihadiri menteri besar dan ketua menteri dari semua negeri.

Kementerian itu menjelaskan kerajaan Persekutuan turut bersetuju meluluskan caruman kepada Kumpulan Wang Rizab Negeri berjumlah RM440 juta bagi membantu kerajaan negeri yang mengalami defisit untuk menguruskan hal ehwal kewangan dan melaksanakan projek pembangunan masing-masing.

Ini susulan kerajaan Persekutuan menyedari situasi sukar yang dialami kebanyakan kerajaan negeri terutama dalam pengurusan kewangan negeri ketika pandemik Covid-19, jelasnya.

Majlis Kewangan Negara juga bersetuju supaya Garis Panduan Tatacara Penggunaan Pemberian Sistem Maklumat Rekod Jalan Raya Malaysia (MARRIS) ditambah baik antaranya termasuk perluasan takrifan penyenggaraan jalan negeri.

“Keputusan ini diharapkan dapat memberi fleksibiliti kepada kerajaan negeri untuk melaksanakan kerja-kerja penyenggaraan jalan mengikut keutamaan dan kesegeraan di negeri masing-masing seterusnya menjamin keselamatan rakyat terutama pengguna jalan raya,” menurut MoF.

Selain itu, kerajaan Persekutuan turut menyedari kerajaan negeri juga mengalami pengurangan hasil pendapatan yang sangat drastik.

MoF menambah, justeru, bagi penambahbaikan keempat, kerajaan Persekutuan menyediakan peruntukan berjumlah RM260 juta kepada kerajaan negeri bagi membantu negeri melaksanakan projek-projek berskala kecil di peringkat akar umbi.

“Agihan pertama sebanyak RM60 juta telah disalurkan kepada negeri-negeri dengan had maksimum bagi setiap projek ditetapkan pada RM100,000 melalui kaedah cabut undi untuk memastikan pengagihan peruntukan dapat memanfaatkan kontraktor kecil bumiputera secara saksama,” menurutnya.

MoF menekankan kerajaan Persekutuan sentiasa komited dalam memastikan hubungan dengan kerajaan-kerajaan negeri sentiasa berada dalam tahap terbaik.

“Hasrat ini dimanifestasikan melalui peningkatan peruntukan yang disalurkan dalam pelbagai bentuk pemberian kepada kerajaan negeri setiap tahun.

“Oleh yang demikian, besarlah harapan kerajaan Persekutuan supaya pemberian-pemberian ini dimanfaatkan sepenuhnya oleh kerajaan negeri terutama dalam memastikan kebajikan serta kesejahteraan rakyat sentiasa terpelihara,” jelas MoF.


Pastikan kerusi UMNO sedikit, jika banyak negara tak stabil: MB Kedah

Pengundi perlu memberi sokongan kepada calon Perikatan Nasional (PN) dalam Pilihan Raya Umum Ke-15 (PRU-15) pada 19 November ini, kerana terbukti PN adalah sebuah kerajaan yang prihatin, bersih dan mampu memberi kestabilan.

Menteri Besar Kedah Datuk Seri Muhammad Sanusi Md Nor berkata ini terbukti ketika Kerajaan PN mengendalikan pandemik Covid-19 – wabak penyakit yang tidak pernah berlaku di mana-mana negara sekalipun.

Menurutnya kira-kira RM600 bilion dibelanjakan oleh Kerajaan PN untuk menghadapi Covid-19, tetapi tidak ada seorang pun pemimpin yang ditangkap kerana melakukan penyelewengan.

“Ketika negara berbelanja begitu banyak, kita tetap membuktikan Perikatan Nasional yang memimpin Kerajaan Persekutuan dan negeri-negeri pada ketika itu tetap bersih.

“Tak ada siapa yang kena tangkap, tak ada siapa buat isu, tidak ada skandal walaupun RM600 bilion dibelanjakan untuk menghadapi pandemik Covid termasuk kesannya.

“Ini semua adalah disebabkan Perikatan Nasional adalah sebuah parti yang bersih dan stabil,” katanya berucap pada ceramah umum PN BEST di Pusat Konvensyen Pendang di Parlimen Pendang, malam tadi (Isnin, 7 November 2022). Pengerusi Perikatan Nasional Tan Sri Muhyiddin Yassin turut hadir pada majlis itu.

Ketika mengulas mengenai istilah stabil yang diamalkan Perikatan Nasional, Muhammad Sanusi yang juga Pengerusi PN Kedah berkata beliau mempunyai formula penting yang telah dikajinya yang boleh menjadikan sesebuah kerajaan itu stabil.

Beliau memberi contoh Kerajaan Kedah yang sekarang ini berada dalam keadaan stabil, walaupun ada cubaan menganggu-gugat pentadbiran negeri.

“Rahsia Kedah bersih dan stabil ialah kerana kerusi UMNO sedikit. Kerusi UMNO ada dua (di Kedah). Jadi, Kedah bersih dan stabil… tidak ada apa-apa yang berlaku.

“(Tetapi) bila kerusi UMNO banyak maka kerajaan tidak akan stabil. Contohnya di Johor… bertukar kerajaan daripada Pakatan Harapan (PH) kepada Perikatan Nasional.

“Tapi oleh kerana kerusi UMNO banyak, dia menjadi tamak… tukar Menteri Besar (MB)… naik Datuk Hasni Mohamad daripada UMNO… tapi tak puas hati lagi… buat Pilihan Raya Negeri…

“Janji Datuk Hasni akan jadi MB semula… tengok-tengok naik Onn (Datuk Onn Hafiz Ghazi)… jadi kawan tu (Hasni) pun off lah… on off,” katanya bergurau.

Demikian juga katanya apa yang berlaku di Melaka dan Perak apabila kerusi UMNO banyak menyebabkan berlaku pergaduhan sesama sendiri hingga menyusahkan rakyat.

“Inilah formula yang boleh dipercayai dan sudah terbukti,” katanya.

Sehubungan itu, Muhammad Sanusi berkata sekiranya rakyat Malaysia mahukan pentadbiran negara yang prihatin rakyat, bersih tanpa rasuah dan penyelewengan, serta stabil, maka pastikan UMNO dan Barisan Nasional memiliki kerusi yang sedikit.

Kerusi UMNO dan BN, katanya tidak boleh banyak kerana akan menyebabkan negeri atau negara tidak stabil dari segi politik sehingga akan menganggu pentadbiran dan menyebabkan rakyat menanggung kesusahan.

“Sekarang ini pun cuba lihat dalam pemilihan calon-calon untuk mewakili BN (dalam PRU-15). Tak pernah berlaku dalam sejarah (pemilihan calon BN) berselerak.

“Habis tokoh-tokoh besar yang tak diberi peluang untuk bertanding lagi, pilih (calon) entah apa-apa. Habis tutup PDM (pusat daerah mengundi)… apa yang sebenarnya direbutkan… kuasa,” katanya.

Sehubungan itu, Muhammad Sanusi menasihatkan pengundi supaya memilih Perikatan Nasional pada 19 November ini supaya dapat membentuk sebuah kerajaan yang prihatin, bersih dan stabil.


Kit Siang gesa dalang skandal kapal LCS didakwa, desak Zahid jawab

Veteran DAP, Lim Kit Siang menggesa supaya Suruhanjaya Pencegahan Rasuah Malaysia (SPRM) mengambil tindakan segera dengan membawa dalang sebenar dalam isu kapal tak siap bernilai RM9.1 bilion ke muka pengadilan.

Kit Siang yang juga Ahli Parlimen Iskandar Puteri itu berkata ia sangat mengecewakan apabila negara sekali lagi terpalit dengan skandal rasuah besar, ia selepas imej Malaysia tercalar teruk di mata dunia ekoran skandal kewangan 1Malaysia Development Berhad (1MDB).

“Amat menyedihkan untuk melihat bagaimana kerajaan sekali lagi mengecewakan rakyat Malaysia, dengan satu lagi skandal mega, yang mendedahkan kerugian RM6 bilion.

“Kini menjadi tugas SPRM untuk menyiasat setiap aspek perbelanjaan dan memaklumkan kepada rakyat, sama ada wang itu benar-benar diseleweng dan siapa yang akhirnya mendapat manfaat daripadanya.

“Laporan Jawatankuasa Kira-Kira Wang Negara (PAC) mungkin memberi sedikit petunjuk kepada SPRM jika SPRM tidak tahu mengenai wang yang hilang itu. Adalah mengejutkan apabila laporan PAC mendedahkan bukan saja RM1 bilion tetapi RM1.4 bilion yang hilang,” dakwanya dalam satu kenyataan.

Semalam, Pengerusi PAC, YB Wong Kah Woh mengeluarkan kenyataan mengenai dapatan-dapatan PAC yang meneliti pengendalian projek pembinaan enam kapal tempur (LCS) yang telah berlarutan sejak 2011.

Untuk rekod, projek yang dianugerahkan secara terus dalam tahun 2011 telah menelan belanja RM6 bilion setakat 2022 tetapi satu kapal perang pun belum disiapkan.

Mengikut jadual kontrak, sepatutnya lima kapal perang telah disiapkan dan diserahkan kepada Tentera Laut Diraja Malaysia (TLDM) untuk beroperasi.

Projek LCS bermula pada pada 16 Disember 2011 selepas Kementerian Pertahanan mengeluarkan Surat Lantikan (“Letter of Award”atau LOA) kepada Boustead Naval Shipyard Sdn Bhd (BNS) untuk membina dan membekalkan enam “second generation patrol vessels”(SGPV) “littoral combat ship” (LCS) dengan jumlah kontrak RM9 bilion.

Pada 16 Disember 2011, Kementerian Pertahanan mengeluarkan Surat Lantikan (“Letter of Award”atau LOA) kepada Boustead Naval Shipyard Sdn Bhd (BNS) untuk membina dan membekalkan enam

Menteri Pertahanan pada ketika itu yang bertanggungjawab menguruskan projek ini ialah Datuk Seri Ahmad Zahid Hamidi.

Dakwa beliau, Menteri Pertahanan ketika itu, Zahid nampaknya memilih untuk berdiam diri dalam tempoh 24 jam lalu, walaupun namanya disebut dalam laporan PAC atas keputusan beliau memilih reka bentuk GOWIND oleh Kumpulan Tentera Laut Perancis untuk LCS, bertentangan dengan kehendak TLDM sebagai pengguna akhir yang memilih reka bentuk SIGMA dari Belanda.

“Zahid perlu menjelaskan kepada negara, mengapa beliau membuat keputusan sedemikian yang memihak kepada kontraktor.

“Ini adalah isu yang membabitkan keselamatan negara dan TLDM adalah pihak yang pergi berperang menggunakan LCS,” katanya lagi.


Love Scam: Pesara guru dakwa rugi RM472,941

Malang berganda buat seorang pesara guru wanita selepas terpedaya dengan sindiket Love Scam yang akhirnya menyebabkan dirinya terjebak dalam penipuan pinjaman wang tidak wujud sehingga mendakwa dirinya kerugian RM472,941.

Pemangku Ketua Jabatan Siasatan Jenayah Komersial Pahang DSP Yap Huat Tian berkata mangsa yang berusia 65 tahun mendakwa dirinya telah berurusan dengan tiga syarikat pemberi pinjaman wang yang diketahuinya di internet sejak Februari lepas kerana berhasrat membuat pinjaman sebanyak RM2.5 juta.

“Mangsa mendakwa wang itu bagi membantu rakan lelakinya, seorang warga Amerika Syarikat yang sedang berhadapan masalah perniagaan menyebabkan lelaki itu tidak mempunyai wang untuk membayar gaji pekerja dan cukai perniagaan.

“Lelaki itu didakwa meminta bantuan mangsa dengan janji akan memulangkan kembali wang itu selepas berjaya mencairkan aset milik bapanya,” katanya memetik laporan Bernama, hari ini.

Mangsa seterusnya mendakwa dirinya telah dihubungi oleh individu mendakwa mereka sebagai ejen syarikat pemberi pinjaman wang tersebut yang memintanya untuk memasukkan sejumlah wang ke akaun diberikan atas pelbagai alasan termasuk bagi mengaktifkan akaun itu sebelum wang pinjaman dapat dipindahkan.

Mungkin didorong oleh perasaan kasihan kepada rakan lelakinya, mangsa membuat 49 transaksi pemindahan wang ke akaun diarahkan oleh suspek terlibat sebelum menyedari dia ditipu kerana pinjamannya masih belum diluluskan walaupun wang simpanannya habis dipindahkan seperti arahan suspek.

“Mangsa mendakwa turut diugut oleh seorang suspek apabila memaklumkan dirinya tidak mahu meneruskan pinjaman selepas berasa ragu-ragu dengan kesahihan syarikat. Mangsa akhirnya membuat laporan di Balai Polis Bentong semalam,” katanya.

Yap berkata siasatan dijalankan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh dikenakan denda, jika sabit kesalahan.

Beliau juga menasihatkan orang ramai untuk tidak mudah terpedaya dengan iklan perkhidmatan memberi pinjaman wang di internet, sebaliknya berurusan secara fizikal dengan syarikat peminjam berlesen sahaja bagi mengelakkan risiko ditipu.


[KEMAS KINI] Kematian meningkat, kluster komuniti pula lebih tinggi

Semua negeri dan wilayah, kecuali Perlis dan Putrajaya merekodkan kematian akibat Covid-19 dalam tempoh 24 jam sehingga 12 tengah hari tadi, dengan Selangor menjadi negeri tertinggi apabila mencatatkan 43 pesakit meninggal dunia.

Jumlah kematian akibat Covid-19 dalam tempoh itu juga melonjak kepada 107 kes, menjadikan keseluruhannya 5,108 kematian sejak kes mula dikesan pada Mac tahun lalu, kata Ketua Pengarah Kesihatan Tan Sri Dr Noor Hisham Abdullah.

Daripada jumlah kematian itu 99 membabitkan warganegara, dan lapan bukan warganegara, katanya dalam kenyataan hari ini.

Beliau berkata 5,298 pesakit juga sembuh sepenuhnya menjadikan keseluruhan kes sembuh sebanyak 677,751 pesakit atau 90.9 peratus daripada jumlah keseluruhan dijangkiti sebanyak 745,703.

Katanya setakat ini 62,844 kes masih aktif dengan 905 pesakit dirawat di unit rawatan rapi, 455 daripadanya memerlukan alat bantuan pernafasan.

Dr Noor Hisham juga berkata dalam tempoh itu 27 kluster baharu dikesan menjadikan keseluruhannya 2,821 kluster dengan 1,934 sudah ditamatkan dan 887 lagi masih aktif.

Tiga belas daripada jumlah itu membabitkan kluster komuniti, tempat kerja (12), dan masing-masing satu bagi kluster kumpulan berisiko tinggi dan institusi pendidikan swasta.

Kluster komuniti itu dikesan di Kelantan, Pahang, Selangor, Johor, Perak, Sabah, Sarawak dan Putrajaya membabitkan 222 jangkitan, manakala kluster tempat kerja melibatkan 409 jangkitan, dan 38 kes kumpulan berisiko tinggi serta institusi pengajian.


Kes harian Covid-19 masih di paras 6,000

Jumlah kes jangkitan baharu Covid-19 yang dicatatkan hari ini masih berada di paras 6,000 kes.

Kes baharu yang dicatatkan hari ini adalah sebanyak 6,630 meningkat sedikit berbanding semalam yang merekodkan 6,210 kes.

Ketua Pengarah Kesihatan, Tan Sri Dr Noor Hisham Abdullah berkata perkembangan itu menjadikan jumlah keseluruhan individu yang dijangkiti virus berkenaan meningkat kepada 2,420,222 kes.

Pertambahan kes hari ini menyaksikan Malaysia melaporkan statistik harian Covid-19 melebihi 6,000 kes dua hari berturut-turut.


Peminat serbu jualan jam tangan baharu bioceramic Omega, Swatch

Barisan panjang dilaporkan berlaku di kedai jam di seluruh dunia pada Sabtu (26 Mac) ketika koleksi kerjasama baharu pembuat jam Omega dan Swatch yang dinanti-nantikan oleh mula dijual.

Koleksi BIOCERAMIC MoonSwatch yang banyak diperkatakan sebelum ini memeranjatkan ramai pengumpul dan penggemar jam tangan kerana direka dalam pelbagai warna pada Speedmaster Moonwatch ikonik Omega, yang biasanya dijual pada harga minimum kira-kira RM27,902

Terdiri daripada 11 model Swatch berbeza yang dinamakan sempena agensi planetary, jam tangan itu berharga RM1,153 setiap satu dan didatangkan dalam pelbagai warna.

Semua reka bentuk Swatch adalah dalam BIOCERAMIC yang dipatenkan jenamanya, gabungan unik dua pertiga seramik dan satu pertiga bahan yang diperoleh daripada minyak kastor.

Di Singapura, pelancaran itu menyaksikan ratusan orang berpusu-pusu ke cawangan Swatch di Ion Orchard dan Marina Bay Sands (MBS) pada semalam, dengan sebahagiannya mula beratur seawal jam 5.30 pagi.

Terdapat laporan tentang orang ramai yang turut berbaris panjang dan juga insiden pengsan, semuanya dalam usaha untuk membeli MoonSwatch yang diidamkan.

Koleksi BIOCERAMIC MoonSwatch.

Barisan panjang itu bukan saja di Singapura, malah dapat ditonton menerusi video dikirim menerusi laman sosial yang menunjukkan kejadian sama berlaku di Malaysia, Thailand, Jepun dan Hongkong.

Di Malaysia, difahamkan orang ramai mula beratur di beberapa pusat perniagaan, terutama di KL Pavilion, sebelum premis dibuka untuk mendapatkan koleksi jam tangan itu.

Laporan dan klip video lain menyaksikan senario yang sama di Australia, Amerika Syarikat, United Kingdom dan Belanda, dengan peminat lelaki beratur panjang untuk mendapatkan MoonSwatch.

Walaupun Swatch menasihatkan bahawa jam tangan itu bukan edisi terhad dan akan tersedia di kedai Swatch terpilih dalam beberapa minggu akan datang, peminat di seluruh dunia nampaknya tidak berputus asa dan berazam untuk merebut peluang memiliki jam tangan berjenama Omega pada harga tinggi.

Perkongsian yang tidak dijangka ini adalah yang pertama antara Swatch dan Omega dan dianggap sebagai kemuncak trend kerjasama antara jenama mewah dan jalanan untuk mencipta produk baharu yang inovatif yang menggabungkan yang terbaik dari kedua-dua dunia. – Agensi


Semua mangsa banjir bolah ambil bantuan di PPS: Rina

Semua mangsa banjir tidak kira yang berada di pusat penempatan sementara (PPS) atau tidak boleh mengambil bantuan yang disediakan di PPS, kata Menteri Pembangunan Wanita, Keluarga dan Masyarakat Datuk Seri Rina Mohd Harun.

Menurutnya tidak timbul isu hanya mereka yang tinggal di PPS layak menerima bantuan yang disediakan kerajaan atau sumbangan pertubuhan bukan kerajaan (NGO), orang perseorangan atau mana-mana syarikat.

“Ada antaramangsa banjir tidak tinggal di PPS tetapi terjejas dengan banjir dan memerlukan bantuan.

“Saya dah arahkan Jabatan Kebajikan Masyarakat membantu walaupun kita tahu bantuan-bantuan yang diberikan khusus untuk mereka yang duduk di PPS, namun masih ada yang tidak berpindah ke PPS tetapi memerlukan bantuan,” katanya hari ini.

Rina berkata mangsa banjir yang tidak tinggal di PPS hanya perlu datang dan mendaftar di PPS untuk rekod mendapatkan bantuan yang diperlukan dan bantuan yang ada akan diagih bersama.

Sementara itu, Rina berkata NGO dan individu yang berhasrat menghulurkan tenaga membantu mangsa banjir dinasihatkan untuk memaklumkan terlebih dahulu kepada koordinator di PPS bagi memudahkan penyelarasan tugas dan bantuan.

Mengulas keluhan NGO yang mendakwa dihalang oleh pihak tertentu ketika mereka masuk ke kawasan banjir untuk memberi bantuan, beliau berkata PPS mempunyai koordinator dan apa yang perlu dilakukan ialah mendapatkan koordinator untuk memaklumkan bahawa NGO tertentu akan memberi bantuan.

Pada masa sama beliau berharap tidak ada pihak yang menangguk di air keruh dan mengambil kesempatan mempolitikkan isu berkenaan yang kadang-kadang tidak dapat dipastikan siapa yang menghalang tetapi akhirnya tempelak dibalikkan kepada kerajaan.


RoS tiada alasan tolak permohonan UMNO, PM pun sokong: Shahril

UMNO sekali lagi memberi tekanan kepada Jabatan Pendaftaran Pertubuhan (RoS) supaya meluluskan permohonan pindaan perlembagaan UMNO berkenaan penangguhan pemilihan parti itu.

Ketua Penerangan UMNO, Shahril Hamdan berkata RoS tiada alasan untuk tidak meluluskan permohonan bagi menangguhkan penangguhan pemilihan parti sehingga enam bulan selepas pilihan raya umum (PRU), malah Perdana Menteri Datuk Seri Ismail Sabri Yaakob sendiri menyokong usul tersebut.

“Antara peranan RoS ialah menjaga kepentingan dan hak ahli sesebuah pertubuhan. UMNO sudah melaksanakan mesyuarat perwakilan bahagian, sudah mengadakan Perhimpunan Agung UMNO dan Perhimpunan Agung UMNO Khas.

“Berkali-kali jelas apa yang ahli mahukan, daripada atas sehinggalah ke bawah. Malah Perdana Menteri sendiri yang menyokong usul itu. Takkan RoS lebih tahu daripada ahli tentang kepentingannya?” katanya dipetik laporan Utusan Malaysia hari ini.

Tambah Shahril, proses pindaan perlembagaan parti dibuat mengikut fasal 30 Perlembagaan UMNO dan sudah pun dikemukakan kepada RoS dua hari selepas perhimpunan agung khas.

“Segala proses pindaan dibuat mengikut lunas perlembagaan parti iaitu fasal 30 dan surat telah dikemukan kepada RoS oleh Setiausaha Agung UMNO Datuk Seri Ahmad Maslan pada 17 Mei 2022.

“Namun, parti masih belum mendapat maklumbalas daripada ROS,” jelasnya.

Katanya, tanpa ketetapan akhir oleh pihak RoS, UMNO dijadualkan akan mengadakan pemilihan parti selewatnya pada 29 Disember 2022.

Mei lepas, UMNO sebulat suara meluluskan Pindaan Perlembagaan parti yang membolehkan pemilihan parti diadakan tidak melebihi tempoh enam bulan selepas PRU, untuk memberi ruang kepada ahli memfokus kepada gerak kerja pilihan raya.

Notis pindaan perlembagaan itu dikemukakan kepada RoS pada 17 Mei, dan Ismail Sabri sebelum ini dilaporkan berkata RoS mempunyai masa sehingga 60 hari untuk membuat keputusan berhubung permohonan pindaan itu.

Terdahulu semalam, Ahmad atau Mat Maslan memberitahu mereka mempunyai Pelan B sekiranya permohonan tidak diluluskan RoS tetapi tidak mendedahkan secara jelas perancangan tersebut buat masa ini.


KDN perlu buat keputusan berhubung pendaftaran Parti Kemakmuran Negara

Mahkamah Tinggi Kuala Lumpur membenarkan permohonan lapan veteran tentera untuk mencabar kelewatan Menteri Dalam Negeri membuat keputusan berhubung rayuan mereka mendaftarkan Parti Kemakmuran Negara sebagai sebuah parti politik.

Peguam Lim Wei Jiet, yang mewakili kesemua pemohon berkata Hakim Datuk Ahmad Kamal Md Shahid membuat keputusan tersebut selepas pendengaran permohonan semakan kehakiman itu semalam, menurut laporan Bernama.

“Mahkamah juga mengarahkan Menteri Dalam Negeri membuat keputusan mengenai rayuan itu (pendaftaran parti) dalam tempoh 14 hari bermula semalam,” kata peguam itu ketika dihubungi Bernama hari ini.

Pada 18 Julai lepas, Hakim Ahmad Kamal membenarkan permohonan lapan individu itu untuk memulakan prosiding semakan kehakiman tersebut.

Brigidier Jeneral (B) Datuk Abdullah Mohamed, Komander (B) Yasin Hamzah, Kapten (B) Ab Manan Mansor, Abdull Rahim Hashim, Mejar (B) Kaha Othman, Sazali Ramli, Alias Abd Wahab dan Leftenan Kolonel (B) Jalil Ithnin memfailkan permohonan semakan kehakiman itu pada 7 Julai lepas dengan menamakan Menteri Dalam Negeri dan Jabatan Pendaftaran Pertubuhan (RoS) sebagai responden.

Mereka memohon perintah mandamus untuk menteri membuat keputusan mengikut Seksyen 18 Akta Pertubuhan 1966 berhubung rayuan terhadap keputusan RoS pada 16 Mac lepas yang menolak pendaftaran parti itu sebagai entiti politik dalam tempoh tujuh hari dari tarikh perintah.

Mereka, yang merupakan penaja parti itu, memfailkan permohonan atas alasan antaranya kelewatan responden membuat keputusan berhubung rayuan pendaftaran parti tersebut adalah tidak munasabah serta melanggar hak berpersatuan dan bersuara pemohon mengikut Artikel 10 Perlembagaan Persekutuan.

Kesemua pemohon juga mendakwa kelewatan responden telah melanggar hak mengundi yang termaktub dalam Artikel 119 Perlembagaan Persekutuan.


Najib nafi dirinya mak bidan, naik angin dengan MP Sepang

Datuk Seri Najib Razak membidas kritikan Ahli Parlimen (MP) Sepang, Hanipa Maidin dengan memberi gelaran mak bidan terhadapnya yang mahu menemani anaknya selama sebulan di Singapura.

Bekas Perdana Menteri (PM) itu naik angin dengan Hanipa yang mempersoalkannya selepas menerima pasport untuk ke Singapura walaupun sudah disabitkan hukuman mahkamah hanya semata-mata mahu bersama anaknya yang bakal bersalin tidak lama lagi.

“Kalau YB Sepang pandai matematik, ini adalah tempoh sehingga 15 hari termasuk tempoh kuarantin di sana.

“Kamu ni fikir zaman pandemik sudah berakhir ke? Kau ini apa pun tak faham. Hanya tahu main sentimen,” kata Najib lapor Malaysiakini.

Najib berkata akan menyerahkan semula pasportnya selepas selesai ke Singapura pada 6 Disember nanti.

“Jadi saya cadang ke sana pada 21 November dan pulang sebelum 5 Disember untuk saya serahkan kembali pasport pada 6 Disember,” ujarnya.

Bagaimanapun, tempoh kuarantin dikenakan Singapura terhadap rakyat Malaysia bukan 15 hari seperti dakwaan Najib, sebaliknya hanya 10 hari sahaja.

Hanipa di Dewan Rakyat hari ini mempersoalkan kenapa kerajaan membenarkan Najib ke luar negara selama sebulan untuk melawat anaknya Nooryana Najwa bersalin.

Terdahulu, Mahkamah Rayuan minggu lalu membenarkan permohonan Najib mendapatkan pasport antarabangsanya buat sementara bermula 20 Oktober hingga 22 November ini.

Isterinya, Datin Seri Rosmah Mansor juga dikembalikan pasportnya untuk tujuan sama.

Bagaimanapun, Najib pada 22 Oktober menangguhkan perjalanan ke Singapura bagi membantu jentera parti UMNO pada Pilihan Raya Negeri (PRN) Melaka yang dijadualkan berlangsung 20 November depan.

Untuk rekod, Najib sudah dijatuhi hukuman bersabit satu pertuduhan di mahkamah dan masih berdepan banyak lagi perbicaraan, sementara isterinya juga sedang dibicarakan di mahkamah.


Dakwaan Agong campur tangan bentuk kerajaan, NGO lapor polis terhadap Zahid

Satu laporan polis dibuat terhadap Datuk Seri Ahmad Zahid Hamidi ekoran kenyataannya mendakwa Yang di-Pertuan Agong campur tangan dalam pembentukan kerajaan.

Presiden UMNO itu didakwa mengeluarkan kenyataan pembentukan kerajaan baharu dipimpin Pakatan Harapan (PH) dengan Barisan Nasional (BN) selepas Pilihan Raya Umum Ke-15 (PRU-15) yang dilihat membawa maksud wujud campur tangan Istana Negara.

Tiga pertubuhan bukan kerajaan (NGO) tersebut, Pertubuhan Prihatin Alam Sekitar dan Masyarakat (PRIALAM), Muhibbah Akrab Malaysia (MAM) serta Pertubuhan Perpaduan Kemanusiaan Malaysia (PPKM) bersama dua wakil membuat laporan polis itu di Ibu Pejabat Polis Daerah (IPD) Dang Wangi, semalam.

Muhammad Firdaus Abu Mangsor yang mewakili PRIALAM dan MAM berkata, laporan polis itu dibuat berkait kenyataan Zahid di Facebooknya, bertajuk ‘Barisan Nasional (BN) mendukung Perlembagaan Negara dan Menjunjung Titah Yang di-Pertuan Agong’ kelmarin.

“Dalam entri itu, ada kenyataan Zahid yang boleh membawa maksud Yang di-Pertuan Agong seolah-olah campur tangan dalam memastikan Perikatan Nasional (PN) tidak disokong atau dikecualikan daripada menerajui kerajaan.

“Kenyataan beliau juga seperti menggambarkan bahawa pembentukan kerajaan adalah bukan atas dasar majoriti kepercayaan ahli Dewan Rakyat, tetapi atas dasar titah daripada Yang di-Pertuan Agong,” katanya dipetik laporan BH.

Turut hadir, wakil PKPM, Mohammad Shamsul Hakim Ab Aziz.

Beliau berkata, tindakan Zahid mengeluarkan kenyataan sedemikian dilihat sebagai mencabul peruntukan Perkara 43(2) Perlembagaan Persekutuan.

“Kenyataan Zahid itu umpama menghina dan mempalitkan Yang di-Pertuan Agong dalam proses politik dan ini boleh membawa keresahan rakyat serta institusi raja berperlembagaan di Malaysia.

“Berdasarkan apa yang dinyatakan Ahmad Zahid itu, maka perkara ini perlu disiasat termasuk kemungkinan pemimpin BN terbabit dalam konspirasi mencabul peruntukan Perlembagaan Malaysia,” katanya.

Semalam, Zahid dalam satu kenyataan dimuat naik di Facebook, menyebut BN pada awalnya membuat keputusan untuk menjadi pembangkang, namun menukar keputusan itu.

“BN mula-mula membuat keputusan untuk menjadi pembangkang, kemudian berkecuali dan akhirnya menyerahkan 30 kerusi untuk pertimbangan kebijaksanaan Yang di-Pertuan Agong untuk menentukannya.

“Begitu juga GPS (Gabungan Parti Sarawak) dan GRS (Gabungan Rakyat Sabah).

“Hal ini berlaku selepas Yang di-Pertuan Agong menitahkan semua 30 Ahli Parlimen BN supaya menyokong dan mengambil bahagian dalam kerajaan yang bukan diterajui oleh PN bagi memastikan sebuah kerajaan yang stabil dan makmur dapat dibentuk.

“Maka BN menjunjung titah tersebut dan meletakkan kepentingan negara mengatasi kepentingan individu dan parti,” katanya seperti dipaparkan dalam Facebooknya itu.


Undi awal esok: Usah termakan janji saudagar mimpi, kata Muhyiddin

Tan Sri Muhyiddin Yassin berharap kira-kira 265,531 pengundi awal yang akan membuang undi esok (15 November 2022) memilih Perikatan Nasional untuk membentuk sebuah Kerajaan Persekutuan yang Prihatin, Bersih dan Stabil.

Pengerusi Perikatan Nasional itu yang yakin pengundi sudah bijak memilih baik dan buruk, juga meminta mereka menunaikan tanggungjawab dengan sebaik-baiknya kerana ini adalah hak dalam sistem demokrasi untuk memilih mana-mana parti atau calon.

“Undi Perikatan Nasional untuk memastikan sebuah kerajaan yang Prihatin – tidak putus-putus mengutamakan kebajikan dan kesejahteraan rakyat, menyelesaikan masalah dan merangka wawasan maju ke depan.

“Sebuah kerajaan yang Bersih – didasari nilai integriti dan menolak rasuah, menampal ketirisan, agar hasil kekayaaan negara kekal di tangan rakyat. Duit rakyat diurus dengan amanah, untuk menjana pembangunan dan merancakkan semula ekonomi.

“Sebuah kerajaan yang Stabil – dengan keharmonian politik yang jitu, menjaga kepentingan semua kaum, melindungi kedaulatan negara.

“Jika ini yang anda mahu, undilah Perikatan Nasional. Pangkah Perikatan Nasional di kertas undi,” katanya dalam satu kenyataan malam ini.

Muhyiddin yang juga bekas Perdana Menteri kelapan menasihatkan pengundi membuat pilihan dengan yakin dan percaya bahawa undi itu akan menyumbang kepada pembentukan sebuah kerajaan yang Prihatin, Bersih dan Stabil.

“Jangan termakan janji saudagar mimpi yang belum terbukti, atau mereka yang tidak mementingkan integriti.

“Lakukan tanggungjawab anda. Kita buka lembaran baharu, bersama-sama kita menggembleng semangat kesatuan, untuk Malaysia yang lebih aman dan makmur.

“Do what is right. Vote Perikatan Nasional. Undilah Perikatan Nasional. Kuasa ada di tangan anda. Pilih dengan yakin dan berani,” katanya.


Banjir Kelantan, Terengganu tambah buruk, banyak laluan  ditutup

Keadaan banjir dilaporkan semakin buruk di Terengganu dan Kelantan apabila bilangan mangsa meningkat di pusat pemindahan sementara (PPS) dengan masing-masing 3,434 orang dan 2,186 orang, setakat 5 petang ini.

Di TERENGGANU, Sekretariat Jawatankuasa Pengurusan Bencana Negeri dalam satu kenyataan memaklumkan 67 PPS dibuka di lima daerah iaitu Kemaman, Hulu Terengganu, Besut, Setiu dan Dungun membabitkan 985 keluarga, lapor Bernama.

Jabatan Kerja Raya (JKR) Terengganu dalam satu kenyataan memaklumkan, beberapa jalan ditutup kepada semua jenis kenderaan iaitu Jalan Pelantoh (Kampung Pelantoh), Jalan Teladas Air Putih (Jambatan Lama Teladas), Jalan Air Putih (Masjid Kampung Tebak), Jalan Air Putih (susur keluar Tol Chukai) dan Jalan Air Putih (Kampung Dadong-Sawah Padi) di Kemaman.

Selain itu, Jalan Jerteh-Keruak (Kampung Duek) dan Jalan Jerteh-Keruak (Kampung Jerubun), Besut; Jalan Pengkalan Merbau-Pelong (Kampung Seri Kenangan), Setiu; Jalan Tepus-Kuala Jengai (Kampung Rantau Panjang), Dungun dan Jalan Simpang Gaung-Simpang Sungai Tong (Kampung Kuala Ping) dan Jalan Bukit Diman-Tersat (Kampung Pengkalan Ajal), Hulu Terengganu.

Jabatan Pengairan dan Saliran (JPS) melalui laman web https://publicinfobanjir.water.gov.my melaporkan, lapan sungai iaitu Sungai Chalok, Sungai Setiu dan Sungai Nerus di Setiu; Sungai Telemong, Sungai Marang (Marang), Sungai Kemaman dan Sungai Tebak di Hulu Terengganu serta Sungai Dungun telah melepasi paras bahaya.

Di KELANTAN, Timbalan Ketua Polis Kelantan Datuk Muhamad Zaki Harun, mengingatkan penduduk di negeri ini supaya tidak menjadikan bencana banjir sebagai pesta tahunan, walaupun situasi yang dihadapi ketika ini dianggap sebagai air hujan bertakung.

“Begitu juga warga emas atau orang dewasa yang mahu pergi melihat haiwan ternakan dan sebagainya sekiranya ditenggelami air, kalau boleh pergi ke tempat tersebut biarlah berteman b


Lebih 70.95 juta dos vaksin Covid-19 diberikan sehingga semalam

Sebanyak 3,398 lagi dos vaksin Covid-19, termasuk 2,886 dos kedua, diberikan kepada kanak-kanak berusia lima hingga 11 tahun, semalam, kata Kementerian Kesihatan (KKM).

Jumlah itu menjadikan keseluruhan dos vaksin yang diberikan menerusi Program Imunisasi Covid-19 Kebangsaan Kanak-Kanak (PICKids) sejak dilancarkan 3 Februari lalu sebanyak 2,914,622 dos.

Daripada jumlah itu, 1,184,464 kanak-kanak atau 33.4 peratus melengkapkan suntikan dos kedua, manakala 1,730,158 atau 48.8 peratus lagi menerima dos pertama.

Bagi remaja berusia 12 hingga 17 tahun pula, sejak September tahun lalu hingga semalam, lebih 5.92 juta dos telah diberikan kepada golongan itu.

Ia membabitkan 2,915,328 atau 93.7 peratus remaja yang melengkapkan dua dos, dan 3,011,415 atau 96.8 peratus lagi menerima sekurang-kurangnya satu dos.

Sementara itu, 22,975,880 atau 97.7 peratus individu dewasa berusia 18 tahun dan ke atas telah menerima dua dos, sementara 23,252,251 atau 98.9 peratus lagi menerima sekurang-kurangnya satu dos.

Bagi dos penggalak pula, seramai 16,102,135 atau 68.4 peratus individu dewasa telah menerima dos masing-masing.

Secara keseluruhannya, sebanyak 70,957,387 dos vaksin telah diberikan kepada populasi Malaysia, termasuk rakyat asing sejak PICK diperkenalkan pada 24 Februari 2021 lalu.


LUAS arah kilang henti lepas efluen boleh cemarkan air sungai

Lembaga Urus Air Selangor (LUAS) telah mengarahkan sebuah premis kilang untuk segera menghentikan pelepasan efluen yang berpotensi mencemarkan aliran air sungai, serta melaksanakan kerja pembersihan segera agar pencemaran tidak berulang, susulan insiden air berwarna putih yang dikesan di Sungai Langat petang semalam.

Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli negeri Hee Loy Sian berkata arahan tersebut, dikeluarkan LUAS kepada premis tersebut berdasarkan Seksyen 121 (1) Enakmen LUAS 1999 dan proses pembersihan sedang dilakukan oleh pihak kilang tersebut.

Beliau berkata perkara itu dilakukan susulan maklumat yang diterima LUAS daripada Suruhanjaya Perkhidmatan Air Negara (SPAN), berhubung insiden air berwarna putih yang dikesan di Sungai Langat pada jam 3.30 petang tadi.

“Siasatan LUAS telah menemukan aliran air sungai berwarna putih dan bau seakan-akan klorin di kawasan Sungai Langat. Hasil siasatan pihak LUAS mendapati punca insiden aliran air berwarna putih adalah disebabkan terdapat pelepasan efluen daripada ‘sump’ milik sebuah premis kilang, yang melepaskan aliran air putih ke sungai tanpa melalui titik pelepasan akhir efluen premis yang ditetapkan,” katanya.

Susulan itu, beliau berkata Kod Kuning selaras dengan Manual Kecemasan Pencemaran Sumber Air Negeri Selangor diaktifkan, melibatkan pihak Majlis Perbandaran Kajang (MPKj) dan Jabatan Alam Sekitar.

“LUAS telah menjalankan tiga pensampelan dan akan dihantar ke Jabatan Kimia Malaysia (JKM) untuk analisa lanjut, dan LUAS akan membuka kertas siasatan berdasarkan Seksyen 79 (1) Enakmen LUAS 1999 yang memperuntukkan denda minimum RM200,000 dan maksimum RM1 juta dan penjara tidak kurang tiga tahun,” katanya.

Beliau berkata anggaran jarak lokasi punca pencemaran (premis berkenaan) ke tiga muka sauk terdekat iaitu, LRA Semenyih 2 (18 kilometer (km); LRA Bukit Tampoi (29.5km) dan LRA Labohan Dagang dalam anggaran 40.9km.

“Tindakan pantas kawalan di tapak, telah berjaya mengelakkan potensi henti tugas LRA. Langkah-langkah mitigasi susulan dan pemantauan rapi dari semasa ke semasa dijalankan oleh LUAS, bersama pihak-pihak terlibat bagi memastikan sumber air Selangor terpelihara,” katanya. – Bernama


Hampir setengah juta kanak-kanak terima dos pertama vaksin

Seramai 454,194 kanak-kanak berusia lima hingga di bawah 12 tahun telah menerima dos pertama vaksin Covid-19, menerusi PICKids yang dilancarkan sejak 3 Februari lalu.

Semalam sahaja seramai 70,792 kanak-kanak menerima suntikan dos pertama vaksin Covid-19 itu, lapor Kementerian Kesihatan (KKM), hari ini.

Terdahulu, Ketua Pengarah Kesihatan Tan Sri Dr Noor Hisham Abdullah berkata kajian Multi-System Inflammatory Syndrome Covid-19 (MIS-C) Malaysia mendapati sebanyak 174 kes telah dikenal pasti di Malaysia dan 57 peratus daripada adalah dalam kalangan kanak-kanak berumur 5 hingga 11 tahun.

MIS-C adalah salah satu penyakit yang serius akibat jangkitan Covid-19 dalam kalangan kanak-kanak. Walaupun ianya jarang berlaku, namun MIS-C ini boleh membawa bahaya dan maut, katanya.

Katanya, sejumlah besar dari kanak-kanak ini memerlukan rawatan kritikal di unit rawatan rapi pediatrik (PICU) dengan tujuh kes telah disahkan meninggal dunia.

Sehubungan itu beliau menggesa ibu bapa supaya mendapatkan segera vaksin Covid-19 untuk kanak-kanak dalam usia berkenaan.

“Vaksin comirnaty untuk kanak-kanak ini menggunakan formulasi yang selamat dan dos yang bersesuaian untuk kanak-kanak dalam lingkungan umur tersebut,” katanya.

Sementara itu, daripada lebih 59.88 juta dos vaksin Covid-19 yang diberikan kepada populasi dewasa, sebanyak 97.5 peratus atau 22,943,785 individu telah lengkap divaksinasi.

Manakala 23,220,757 atau 98.7 peratus lagi menerima sekurang-kurangnya satu dos, dan 13,924,411 atau 59.2 peratus individu dewasa menerima dos penggalak.

Bagi Program Imunisasi Covid-19 Kebangsaan (PICK) Remaja berusia 12 hingga 17 tahun pula, seramai 2,798,646 atau 89.9 peratus telah lengkap divaksinasi.

Sebanyak 92.6 peratus atau 2,883,444 remaja lagi menerima sekurang-kurangnya satu dos.

Keseluruhannya sejak PICK dilancarkan pada 24 Februari lalu hingga semalam, lebih 66.0 juta dos vaksin Covid-19 telah diberikan kepada populasi Malaysia, termasuk rakyat asing.

Daripada jumlah itu, 25,742,431 atau 78.8 peratus telah lengkap divaksinasi, dan 26,558,395 atau 81.3 peratus menerima sekurang-kurangnya satu dos.


Ringgit merudum, rakyat terpaksa tanggung kesan, kata Muhyiddin

Kelemahan ringgit akan mempengaruhi kehidupan pengguna apabila mereka dibebankan dengan kenaikan harga akibat peningkatan kos import yang lebih tinggi, kata Pengerusi Majlis Pemulihan Ekonomi (MPN), Tan Sri Muhyiddin Yassin.

Menurutnya, walaupun ia bukan satu situasi yang unik kepada Malaysia, kerajaan harus mengakui bahawa ringgit yang lemah, mempunyai implikasi yang serius kepada ekonomi.

“Ringgit yang lebih lemah juga akan menyebabkan kos import terutamanya makanan menjadi lebih tinggi dan kenaikan harga akan dibebankan kepada pengguna.

“Mereka dalam bidang perkilangan yang mengimport bahan mentah dari luar negara juga turut merasai keperitan, apatah lagi mereka yang mempunyai anak lelaki atau perempuan belajar di luar negara.

“Walaupun keadaan ekonomi semasa dan daya tahan perniagaan kita mungkin dapat menahan kesan inflasi yang tinggi dan kelemahan ringgit ini, tetapi untuk berapa lama? Tekanan inflasi dan ringgit yang lemah digabungkan boleh menghapuskan keuntungan yang kita perolehi dalam tahun pemulihan,” katanya dalam wawancara bersama media baru-baru ini.

Untuk rekod nilai ringgit jatuh lagi setelah urusniaga ditutup jam 6 petang semalam (3 November 2022), kali ini ke paras terendah dalam sejarah apabila mencatat 4.7425 berbanding dolar Amerika Syarikat (AS).

Nilai terendah pernah dicatat sebelum ini ialah pada Jumaat, 21 Oktober 2022, apabila menjunam 110 mata asas kepada 4.7380 berbanding satu dolar AS. Paras ini mengatasi catatan 4.7250 pada 7 Januari 1998, ketika krisis kewangan Asia.

Ketika urusniaga dibuka pagi ini (4 November), ringgit kekal diniagakan pada 4.7425 berbanding dolar, sama seperti ditutup semalam.

Kejatuhan nilai mata wang tempatan itu dikatakan kesan daripada tindakan Rizab Persekutuan (Fed) AS yang menaikkan kadar dasar semalaman (OPR) kepada 75 mata asas (bps), selain kekukuhan mata wang dolar itu sendiri.

Hong Leong Investment Bank (HLIB) Research berpendapat pelebaran spread yang berterusan antara Kadar Dana Persekutuan (FFR)-Kadar Dasar Semalaman (OPR) boleh membawa kepada kelemahan ringgit selanjutnya.

Ia berkata pelebaran spread FFR-OPR, yang meningkat daripada +63 mata asas (bps) kepada +113 mata asas, pada umumnya negatif untuk FBM KLCI (korelasi -58 peratus) dan berpotensi menyebabkan ringgit terus lemah.

HLIB menjangkakan pergerakan dolar AS berbanding ringgit berpurata pada 4.44 untuk tahun ini dan 4.80 pada akhir tahun.

Menjawab soalan, Muhyiddin yang juga bekas Perdana Menteri kelapan berkata apabila memasuki 2022, kerajaan yakin ia akan menjadi tahun pemulihan dan terbukti dengan pertumbuhan separuh pertama ialah 6.9 peratus dan pertumbuhan suku kedua kami ialah 8.9 peratus, yang tertinggi di Asia Tenggara.

“Sekali lagi, angka-angka ini adalah susulan dasar ekonomi yang telah diambil sejak Mac 2020, kami dipengaruhi oleh isu-isu global terutamanya perang di Ukraine, yang telah mengganggu rantaian bekalan global dan membawa kepada pengetatan dasar monetari di negara maju.

“Ini membawa kepada penurunan ringgit dan juga kenaikan kadar dasar semalam (OPR) berturut-turut oleh BNM.

“Tekanan inflasi dan kenaikan kadar faedah ini akan menjejaskan momentum pemulihan ekonomi. Kita harus ingat bahawa inflasi dikatakan sebagai cukai tambahan kepada golongan miskin dan seterusnya menjejaskan kuasa perbelanjaan memandangkan pertumbuhan gaji kita akan terjejas.

“Ia juga akan memberi kesan kepada kos pinjaman dan pelaburan,” katanya.


UMNO gantung keahlian Timbalan KM Sabah enam tahun

Timbalan Ketua Menteri Sabah III, Datuk Shahelmey Yahya sudah menjangkakan keahlian beliau di dalam UMNO akan digantung, sekali gus keputusan itu melerai apa yang menjadi tanda tanya selama ini.

Ahli Parlimen Putatan itu bagaimanapun berkata beliau tidak terkilan dengan pengumuman itu dan masih kekal dengan pendiriannya sebelum ini yang memberi sokongan kepada kepimpinan Ketua Menteri Datuk Seri Hajiji Noor.

Terdahulu, Pengerusi Badan Perhubungan UMNO Sabah, Datuk Seri Bung Moktar Radin mengesahkan keahlian Shahelmey digantung selama enam tahun.

“Baiklah, dia (Shahelmey) digantung enam tahun, baiklah, terima kasih,” kata Bung Moktar kepada pemberita tanpa mengulas lanjut ketika ditemui pada mesyuarat perwakilan UMNO Bahagian Kinabatangan.

Mengulas lanjut, Shahelmey, dalam satu kenyataan ringkas berkata beliau masih belum menerima s., sambil menambah bahawa beliau telah menjangkakan keputusan itu.

Pada 6 Januari lalu, Bung Moktar mengumumkan UMNO dan Barisan Nasional (BN) Sabah menarik balik sokongan mereka terhadap Hajiji sebagai Ketua Menteri, dalam ‘Langkah Kinabalu’ yang gagal.

Shahelmey dan empat lagi Ahli Dewan Undangan Negeri (ADUN) UMNO ketika itu berikrar menyokong Hajiji, yang juga Pengerusi Gabungan Rakyat Sabah (GRS).

Pada 21 Februari lalu, lima ADUN UMNO Sabah iaitu Datuk Jasnih Daya (Pantai Dalit); Datuk James Ratib (Sugut); Datuk Mohd Arsad Bistari (Tempasuk); Datuk Dr Yusof Yacob (Sindumin); dan Datuk Hamild@Hamid Awang (Balung) mengumumkan keluar parti.

Pada 25 Februari lalu, Shahelmey yang juga ADUN Tanjung Keramat berkata beliau dipanggil oleh Lembaga Disiplin UMNO untuk menyatakan alasan terhadap pertuduhan yang telah dinyatakan.

Sementara itu, Bung Moktar yang juga Ketua UMNO Bahagian Kinabatangan selepas menang tanpa bertanding kali ini berkata tindakan ADUN, pemimpin dan ahli UMNO Sabah itu keluar parti tidak akan menjejaskan parti.

Ditanya mengenai tindakan pemimpin menyertai Gagasan Rakyat yang diketuai Hajiji, Bung Moktar berkata tindakan mereka sama seperti era pentadbiran Berjaya yang kini tidak berfungsi sejak pertengahan 1970-an hingga 1980-an dan menjangkakan Gagasan Rakyat tidak akan bertahan lama.


Berdepan calon bakal KM, Mas Ermieyati rendah diri biar pengundi tentukan

Walaupun berdepan calon hebat dan juga seorang bakal Ketua Menteri (KM) dari Barisan Nasional (BN), calon Perikatan Nasional (PN) Datuk Mas Ermieyati Samsudin tidak menolak cabaran hebat yang sedang dihadapinya.

BN meletak calon mereka yang juga bakal KM baharu Melaka jika menang, Datuk Seri Ab Rauf Yusoh untuk melawan Ahli Parlimen (MP) Masjid Tanah tersebut, bagaimanapun Mas Ermieyati yakin pengundi akan menilai prestasinya sepanjang berkhidmat di kawasan Parlimen tersebut dalam memilih wakil mereka dalam Pilihan Raya Negeri (PRN) pada 20 November ini.

“Pengundi boleh menilai gerak kerja saya di sini walaupun ada mengatakan ini kubu BN, tapi bagi saya peluang yang ada sama rata,” katanya semasa ditemui Agenda Daily.

Untuk rekod, kerusi Dewan Undangan Negeri (DUN) terletak dalam Parlimen Masjid Tanah yang dimenangi Mas Ermieyati semasa Pilihan Raya Umum Ke-14 (PRU-14) lalu.

Rauf disebut-sebut sebagai calon KM Melaka sekiranya BN memenangi PRN kali ini, malah semasa penamaan calon pemimpin utama BN seperti Datuk Seri Mohamad Hasan dan Datuk Seri Najib Razak turut mengiringinya ke pusat penamaan calon.

Malah Rauf juga dikenali sebagai seorang pengikut setia Presiden UMNO Datuk Seri Ahmad Zahid Hamidi yang banyak berjasa kepada karier politiknya.

Beliau digeruni dikalangan pemimpin akar umbi UMNO di Melaka, malah difahamkan senarai calon yang bertanding bagi BN juga kebanyakkan adalah pilihan Rauf sendiri.

Mas Ermieyati menyedari cabaran dan kekangan dihadapinya semasa PRN Melaka kali ini susulan prosedur operasi standard (SOP) yang dikeluarkan Suruhanjaya Pilihan Raya (SPR), namun akan menggunakan pendekatan baharu dan lebih kreatif bagi memastikan pengundi di Tanjung Bidara menyokongnya nanti.

“Banyak kekangan namun kita perlu memanfaatkan semua platform. Di sini terdapat lebih 10,000 pengundi dan kita fokus kepada semua peringkat umur.

“Ceramah dan kempen tidak dibenarkan begitu juga kempen rumah ke rumah. Ini adalah cabaran besar buat calon baharu kerana mereka perlu perkenalkan diri,” katanya.

Pada PRU-14, Mas Ermieyati yang bertanding di kerusi Parlimen Masjid Tanah menang dengan majoriti 8,159 undi selepas menewaskan Datuk Dr Sabirin Ja’afar daripada PKR dan Nasir Othman (PAS).

Beliau merupakan MP Wanita pertama di Melaka selepas memenangi PRU-14 lalu di Masjid Tanah dan tidak mustahil juga boleh menjadi KM wanita pertama di Melaka.

Memiliki kelayakan pendidikan dalam jurusan undang-undang di Universiti Kebangsaan Malaysia (UKM), Mas Ermieyati banyak membantu rakyat di kawasan Parlimennya.

Ia terbukti sepanjang tempoh pandemik Covid-19 melanda negara, rakyat di Parlimen Masjid Tanah yang terjejas punca pendapatan mendapat perhatian sepenuhnya Mas Ermieyati yang tidak memilih bulu dalam memberi bantuan.

Tidak kira latar belakang politik, Mas Ermieyati memberi layanan dan bantuan seadilnya kepada warga Masjid Tanah termasuk juga mereka yang berada dalam kawasan DUN Tanjung Bidara.

Bantuan bakul makanan mahupun bantuan kewangan secara peribadi disalurkan Mas Ermieyati kepada pengundi di kawasannya.

Kesibukan menjawat jawatan Timbalan Menteri tidak menghalang Mas Ermieyati untuk menabur khidmat kepada warga Masjid Tanah, tiada juga kontroversi besar dikaitkan dengan beliau sepanjang memegang jawatan dalam Kabinet.

Untuk rekod, Mas Ermieyati juga Ketua Bersatu Bahagian Masjid Tanah.

Perlawanan di DUN Tanjung Bidara bakal menyaksikan pertembungan tiga penjuru antara Mas Ermieyati (PN), Rauf (BN) dan Zainal Hassan (Pakatan Harapan).